title: Alcazar (yhtye)

text:
Kehnohkon alun jälkeen Alcazarin pelastukseksi osoittautui Napster-ohjelma ja DJ:t ympäri Eurooppaa, joiden avulla "Crying at the discoteque" levisi maailmalle, ja Alcazar kiinnitettiin suuriin levy-yhtiöihin. Vuoden 2001 aikana kappale nousi hitiksi kaikkialla Euroopassa. Italiassa singlen menestyi erityisen hyvin, sillä kappale pysyi listalla Top-20:ssä yli puoli vuotta, korkeimmillaan sijalla 4. Suurta menestystä trio saavutti myös Saksassa, Belgiassa, Ranskassa ja Isossa-Britanniassa. Myöhemmin loppusyksystä yhtye saavutti hittilistat myös USA:ssa, vaikka sikäläiset suuret levy-yhtiöt eivät uskoneetkaan Alcazariin.
Toinen kansainvälinen single "Sexual Guarantee" jatkoi Alcazarin menestystä Euroopassa, jonka jälkeen trio julkaisi "Casino"-albumin uutena painoksena sisältäen viisi uutta kappaletta. Yksi näistä uusista kappaleista oli Human League cover "Don´t You Want Me". Se julkaistiin albumin kolmantena sinkkuna keväällä 2002. Singlejulkaisua varten brittiläinen Almighty oli miksannut kappaleen uuteen muotoon ja siitä tuli jälleen hitti ympäri Eurooppaa. Amerikassa siitä tuli vielä suurempi hitti kuin "Crying at the discoteque"sta, joten yhtye suuntasi promotoimaan albumiaan Atlantin toiselle puolelle.


title: Alcazar (yhtye)

text: Puolentoista vuoden yhtäjaksoisen menestyksen jälkeen Alcazar palasi maailmalta Ruotsiin lepäämään ja suunnittelemaan jatkoa debyyttialbumilleen. Kauan yhtye ei ehtinyt olla paikoillaan, sillä he saivat kutsun osallistua Abba -yhtyeen muistokonserttiin. Yhtye esitti hyvän ystävänsä, Barbados yhtyeestä tunnetun Magnus Carlssonin kanssa "As good as new" kappaleen show’ssa. Monet kriitikot pitivät sitä illan parhaana esityksenä, jonka myös Abba-miehet Benny Andersson ja Björn Ulvaeus allekirjoittivat. Jouluna 2002 Alcazar antoi virallisen tiedotteen, että Magnus on liittynyt Alcazariin neljänneksi jäseneksi.


title: Alcazar (yhtye)

text: Tammikuussa nelikko aloitti uuden Alcazarized albumin nauhoitukset. Yhtye myös osallistui vuoden 2003 Melodifestivalen kilpailuun kappaleellaan "Not a sinner Nor a saint" jääden kolmanneksi finaalissa. Vaikka kappaletta ei julkaistu kaupallisesti kuin Ruotsissa, lähetettiin se radioasemille ympäri Eurooppaa ja Amerikkaa viestinä, että Alcazar on taas liikkeellä.


title: Alcazar (yhtye)

text: Alcazarized julkaistiin ensin Skandinaviassa kesällä 2003. Se nousi listakärkeen välittömästi ja sai loistavat arvostelut monessa mediassa. Ensimmäinen kansainvälinen single albumilta oli "Menage a Trois", joka oli vuoden 2003 soitetuimpia kappaleita Euroopassa mutta ei noussut listoille. Tämän jälkeen Alcazarized albumin julkaisua siirrettiin Euroopassa odottamaan parempaa aikaa. Alcazarin musiikki kuului silti Euroopassa ja mm. kappaleet "Someday" ja "Love Life" saivat hyvin radiosoittoa Euroopassa. Ihmiset alkoivatkin vaatimaan levy-yhtiöitä julkaisemaan kakkosalbumin.


title: Alcazar (yhtye)

text: Alcazarin levy-yhtiö ei osannut päättää millä kappaleella yhtye menisi eteenpäin, koska toinen albumi oli niin tasainen julkaisu. Pian yhtye sai käsiinsä uuden demon, jonka he valitsivat äänitettäväksi välittömästi. Tämä kappale tulisi olemaan yhtyeen uusi maailmanlaajuinen singlejulkaisu kesällä 2004. Massiivisen radiosoiton saattelemana "This Is the World We Live In" nousi hitiksi ympäri maailmaa. Se oli myös viimeinen suuri hitti Alcazarilla Isossa-Britanniassa. Yllättäen MTV-USA innostui esittämään kappaletta runsaasti, vaikka Amerikassa soittoaikaa saa lähes poikkeuksetta ainoastaan Hip Hop, R&b ja Country. Lisäksi Alcazarin edellisestä hitistä oli aikaa. Tämä huomioitiin hyvin mediassa ja Alcazaria alettiin pitää arvossa myös dancemusiikkipiirien ulkopuolella. Yhtye julkaisi Alcazarized albuminsa Euroopassa syksyllä 2004, jossa mukana oli myös toinen uusi kappale "Physical", joka julkaistiin toisena singlenä loppuvuodesta 2004. Sekin saavutti suuren menestyksen Euroopassa. USA:ssa se julkaistiin vain promona nimellä "Let´s do the bump".


title: Alcazar (yhtye)

text:
Jälleen kahden ison hitin jälkeen Alcazar pohti tulevaisuutta ja päätti osallistua Melodifestivalen 2005 kilpailuun kappaleella "Alcastar". Yhtye sai jälleen tyytyä finaalissa kolmanteen sijaan, mutta singlejulkaisu ampaisi kolmen päivän myynnillä välittömästi Ruotsin listaykköseksi.
Yhtye julkaisi maailmanlaajuisesti kaikki singlet sisältävän kokoelman Dancefloor Deluxe. Tämän jälkeen roskalehdistö laittoi liikkeelle huhun, jonka mukaan Alcazar olisi hajoamassa, koska oli varsin omituista, että yhtye julkaisee kokoelman vain kahden studioalbumin jälkeen. Huhut saivat lisää pontta maailmalla, kun yhtyeen uudessa videossa ja singlessä "Start the fire" punatukkaista Annikaa ei nähdä juuri ollenkaan. Alcazar antoi tiedotteen, jonka mukaan Annika olisi murtanut jalkansa musiikkivideon kuvauksissa eikä siksi näy kameran edessä juuri ollenkaan. Annika ei koskaan palannut Alcazariin takaisin, joten yhtye ilmoitti lokakuussa 2005 jäävänsä "määrittämättömälle tauolle".


title: Alcazar (yhtye)

text: Alcazar esiintyi yllättäin uudestaan triona Lontoossa järjestettävässä G.A.Y tapahtumassa 2007 uuden jäsenen Lina Hedlundin kanssa, joka korvasi Annikan. Magnus ei palannut yhtyeeseen, koska oli saavuttanut menestystä Euroopassa albumillaan Live Forever. Helmikuussa 2008 Alcazar julkaisi ensimmäisen uuden singlen "We keep on rockin", josta tuli hitti Ruotsissa. Kappale julkaistiin samaan aikaan, kun Andreas myönsi olevansa HIV-positiivinen. Uutinen herätti kohua ympäri maailmaa. Myös Suomessa iltapäivälehdet ja foorumit kirjoittivat asiasta.


title: Alcazar (yhtye)

text: Alcazar osallistui vuonna 2009 kolmannen kerran Melodifestivaleniin, tällä kertaa ennakkosuosikkina, mutta joutui tyytymään viidenteen sijaan kappaleellaan "Stay the night". Yhtye sai kansalta äänivyöryn, mutta tuomarit eivät pitäneet heidän esityksestään ja antoivatkin yhtyeelle erittäin huonot pisteet. Tästä huolimatta singlestä tuli suuri hitti listoilla nousten radiolistojen ykköseksi ja singlelistan toiseksi. Stay the night nousi valtavien latauskertojen ansiosta myös European Hot-100 Singles listalla numerolle # 45, vaikka sitä ei saanut fyysisenä julkaisuna muualla kuin Ruotsissa. Medioissa todettiin, että Alcazar on nyt liikkeellä voimakkaammin kuin koskaan.


title: Alcazar (yhtye)

text:
Yhtye julkaisi uuden albuminsa Disco Defenders maaliskuussa 2009 ja nousi Ruotsissa albumilistan kärkisijoille pysytellen Top-10:ssä kaksi kuukautta.
Ensimmäinen kansainvälinen single Burning on noussut jo Euroopan klubilistalla Hot-100:ssa sijalle # 4. Yhtye ajoitti fyysisen singlen maailmanlaajuisen julkaisun syys-lokakuulle 2009. Yhtye on tällä hetkellä kiinnitettynä Ison-Britannian suurimmalla dance-levymerkillä 3BeatRecords. "Burning" singlen remiksit ovat jo valtavassa soitossa Ministry Of Soundilla, joka omistaa myös 3BeatRecordsin.
"Suluissa korkein sijoitus Suomen virallisella singlelistalla"


title: 1-kloorietaani

text: 1-kloorietaani, josta käytetään myös nimiä etyylikloridi, kloorietaani ja monokloorietaani. Se on huoneenlämmössä olomuodoltaan väritön kaasu ja sillä on eetterimäinen haju. 1-kloorietaanin rakennekaava on CHCHCl, leimahduspiste - 50 °C c.c. ja itsesyttymislämpötila 519 °C.


title: 1-kloorietaani

text: 1-kloorietaania käytetään tetraetyylilyijyn sekä etyyliselluloosan tuotannossa. Ainetta on käytetty myös paikallispuudutuksessa.


title: Armas Maasalo

text: Armas Toivo Valdemar Maasalo (vuoteen 1905 Masalin; 28. elokuuta 1885 Rautavaara – 9. syyskuuta 1960 Helsinki) oli suomalainen säveltäjä ja urkuri.


title: Armas Maasalo

text: Armas Maasalo opiskeli urkujensoittoa Viipurin lukkari- ja urkurikoulussa lukuvuoden 1905–1906. Vuonna 1907 hän ilmoittautui sekä Helsingin Musiikkiopistoon että Helsingin yliopistoon, josta valmistui filosofian kandidaatiksi vuonna 1911. Samaan aikaan hän opiskeli musiikkia Helsingin Filharmonisen seuran orkesterikoulussa. Maasalo täydensi opintojaan Ranskaan ja Saksaan vuosina 1919−1925 tekemillään opintomatkoilla.


title: Armas Maasalo

text: Maasalo työskenteli muun muassa Helsingin normaalilyseon musiikinopettajana vuosina 1916–1952, Kansallis-Kuoron johtajana vuosina 1915–1949, Helsingin Johanneksenkirkon urkurina 1926–1958, Helsingin kirkkomusiikkiopiston johtajana 1923–1951, Suomen Kirkkokuoroliiton ensimmäisenä johtajana 1931–1960 ja Sibelius-Akatemian kirkkomusiikin osaston johtajana vuosina 1951–1955. Hän oli myös virsikirjakomitean jäsen 1930-luvulla. Maasalo toimitti yhdessä Taneli Kuusiston ja Aleksi Lehtosen kanssa vuonna 1943 käyttöön otetun Suomen evankelisluterilaisen kirkon koraalikirjan, joka korvasi Richard Faltinin vuonna 1871 toimittaman koraalikirjan. Maasalolla oli lukuisia luottamustehtäviä kirkkomusiikin alalla; hän toimi mm. Suomen Kanttori-urkuriliiton ja Suomen Kirkkokuoroliiton puheenjohtajana sekä monien laulujuhlien johtajana ja palkintotuomarina. Professorin arvonimi myönnettiin hänelle 1947.


title: Armas Maasalo

text: Armas Maasalon tuotanto sisältää muun muassa kaksi orkesterisarjaa, pianokonserton, urku- ja kuoroteoksia, liturgista ja hengellistä musiikkia. Hän on säveltänyt myös joululauluja sekä lauluja koululaulukirjoja varten. Vuonna 1932 hän julkaisi Helsingin kirkkomusiikkiopiston 50-vuotishistoriikin.


title: Armas Maasalo

text: Säveltäjälle nimetty Maasalonpolku sijaitsee Helsingin Pukinmäessä. Maasalolla oli huvila Nuasjärven rannalla Sotkamossa.


title: Armas Maasalo

text: Armas Maasalon poika oli Yleisradion musiikkipäällikkö ja musiikkikirjailija, filosofian maisteri Kai Maasalo (1922–2000).


title: Suolankukka

text: Suolankukka (, ) on kristallikiteinen, hiutalemainen, paljon kivennäisaineita sisältävä, tavallista ruokasuolaa hienojakoisempi valmiin ruoan maustamiseen käytettävää merisuola. Sitä ei ole keräämisen jälkeen pesty, eikä se sisällä lisäaineita.


title: Suolankukka

text: Hienoimpana suolankukkana pidetään Etelä-Bretagnessa, Ranskassa sijaitsevassa Guérandessa tuotettua "Fleur de sel de Guérandea". Muita tunnettuja tuotantopaikkoja on muun muassa Camarguessa Rhônen alueella, Algarvessa Portugalissa, Kanadan länsirannikolla ja Espanjassa.


title: Suolankukka

text: Sitä syntyy niin kutsuttujen "œillet-"altaiden pinnalle meren, auringon ja tuulen vaikutuksesta iltapäivisin, jolloin haihtuminen on voimakkainta. Suolankukka koostuu valkoisista kiteistä, jotka muodostuvat altaiden pinnalle. Tuuli kuljettaa pieniä kiteitä, ja ne kerääntyvät ohueksi kerrokseksi altaan nurkkaan, "Fleur de sel de Guérande"n tapauksessa altaan keskelle. Suolankukka kerätään käsin veden pinnalta haravaa muistuttavalla puisella työvälineellä nimeltä "lousse", "Fleur de sel de Guérande"n tapauksessa "las"-työvälineellä. Tarkkuutta vaativa keruu on perinteisesti ollut naisten työtä. Suola kuivataan auringossa, muuta käsittelyä ei tarvita. Hidas, käsityötä vaativa keräystapa selittää osin tuotteen suhteellisen kalliin hinnan.


title: Suolankukka

text: Suolankukka on hienojakoisempaa kuin tavallinen ruokasuola. Sitä arvostetaan ulkonäön ja maun lisäksi mikroskooppisen "dunaliella salina" -levän aiheuttaman orvokkimaisen tuoksun takia. Levän sisältämät karotenoidit antavat suolankukalle toisinaan myös kauniin vaaleanpunertavan sävyn. Suolankukka sisältää muun merisuolan tavoin natriumkloridin lisäksi runsaasti magnesiumia, kalsiumia, kaliumia ja muita kivennäisaineita.


title: Pescara

text: Pescara on kaupunki Keski-Italiassa, Abruzzon alueella. Sen halki virtaa samanniminen joki. Kaupungissa on runsaat 120 000 asukasta. Pescara on Abruzzon asukasluvultaan suurin kaupunki. Se on koko Italialle kuuluvan Adrianmeren rannikon tärkeä talouden, kaupan sekä matkailun keskus. Kaupungille kuuluu yli 20 kilometriä rantaviivaa, ja se on kesäisin merkittävä lomakaupunki.


title: Prato

text: Prato on kaupunki Italian Toscanassa. Se on Praton maakunnan pääkaupunki. Kaupungissa on vajaat 200 000 asuksta, ja se on väkiluvultaan Toscanan alueen toiseksi suurin kaupunki. Kaupungin halki virtaa Arnojoen sivujoki Bisenzio.


title: Prato

text: Prato on perinteinen tekstiiliteollisuuskaupunki, ja keskiajalla se oli villakaupan keskus.


title: Prato

text: Prato on Slow Food -liikkeen syntypaikka.


title: České Budějovice

text: České Budějovice () on kaupunki Tšekin tasavallassa. Se on Etelä-Böömin läänin suurin kaupunki. Kaupungissa on 94 936 asukasta (2009). Se sijaitsee Vltava-joen varrella kohdassa, jossa Malše yhtyy jokeen.


title: České Budějovice

text: České Budějovicen perusti Ottokar II Přemyslin ritari Hirzo, ja se sai kaupunginoikeudet 1265. Kaupungissa oli sen perustamisesta asti merkittävä saksalaisväestö, joka oli noin vuoteen 1880 enemmistönä. Teollistumisen myötä kaupunkiin muutti paljon tšekkejä ja saksalaiset jäivät vähemmistöksi (15,5 prosenttia vuonna 1930). Toisen maailmansodan jälkeen lähes kaikki saksalaiset karkotettiin Tšekkoslovakiasta.


title: České Budějovice

text: České Budějovice on kauan tunnettu oluistaan. Merkittävin panimo on Pivovar Budějovický Budvar, joka omistaa oikeudet Budweiser-merkkiin suurimmassa osassa Eurooppaa. Kaupunki on tunnettu myös jääkiekosta: sieltä on tullut tunnettuja pelaajia, muun muassa Vaclav Prospal HC České Budějovice -jääkiekkoseurasta.


title: České Budějovice

text: České Budějovice on katolisen České Budějovicen hiippakunnan keskus.


title: České Budějovice

text: České Budějovicessa on mielenkiintoista keskiaikais- ja barokkiarkkitehtuuria kaupungin torin läheisyydessä. Merkittävin rakennus lienee noin vuonna 1300 valmistunut dominikaaniluostari, jossa on goottilainen Kostel Obětování Panny Marie. Kansallissankari Jan Žižkan kotilinna sijaitsee noin kymmenen kilometrin päässä ja Český Krumlov noin 30 kilometrin päässä.


title: České Budějovice

text: Manner-Euroopan ensimmäinen rautatie rakennettiin České Budějovicesta Linziin vuosina 1824–1832.


title: Juri Simonov

text: Juri Ivanovitš Simonov (, s. 1941 Saratov) on venäläinen kapellimestari. Simonov opiskeli orkesterinjohtoa Leningradin konservatoriossa Nikolai Rabinovitšin johdolla ja toimi Jevgeni Mravinskin assistenttina Leningradin filharmonisessa orkesterissa. Vuonna 1968 hän voitti Santa Cecilia kapellimestarikilpailun Roomassa.


title: Juri Simonov

text: Simonov toimi Moskovan Bolšoi-teatterin ylikapellimestarina vuodesta 1970 vuoteen 1985, minkä jälkeen hänen uransa on ollut yhä kansainvälisempi. Belgian kansallisen orkesterin kapellimestarina hän toimi vuosina 1994–2002. Vuodesta 1998 Simonov on ollut Moskovan filharmonisen orkesterin ylikapellimestari. Viime aikoina hän on myös omistanut aikaansa opetustyölle. Suomessa tunnetuista kapellimestareista esimerkiksi Tibor Bogányi ja Sasha Mäkilä ovat käyneet hänen opissaan.


title: Nikolai Rabinovitš

text: Nikolai Semjonovitš Rabinovitš (, 7. lokakuuta 1908 – 26. kesäkuuta 1972) oli venäläinen kapellimestari ja merkittävä pedagogi. Hän opiskeli orkesterinjohtoa Leningradissa Nikolai Malkon johdolla ja teki debyyttinsä vuonna 1931 Leningradin filharmonikkojen kanssa.


title: Nikolai Rabinovitš

text: Rabinovitš opetti orkesterinjohtoa Leningradin konservatoriossa, jossa hänen oppilainaan olivat esimerkiksi Juri Simonov, Eri Klas, Neeme Järvi ja Mariss Jansons. Häntä voidaan pitää Ilja Musinin ohella yhtenä 1900-luvun merkittävimmistä kapellimestarikouluttajista.


title: Outova

text: Outova eli Audova (, tai "Oudva") on kaupunki Pihkovan alueella Venäjällä. Se on Outovan piirin keskus. Kaupunki sijaitsee lähellä Peipsijärveä noin kaksi kilometriä järveen laskevan, pienehkön Gdovka-joen suulta. Kaupungissa oli 4 379 asukasta vuonna 2010 (koko kaupunkikunnassa 6 263 as.).


title: Outova

text: Kaupungista 14 kilometriä pohjoiseen sijaitsee Smuravjovon sotilaslentokenttä. Kaupungin asemalta kulkee matkustajajuna päivittäin Pietariin.


title: Outova

text: Outova perustettiin 1300-luvulla Pihkovan suojaksi. Vuosina 1431–1434 pihkovalaiset rakensivat sinne linnoituksen, jonka rauniot ovat edelleen jäljellä. Ruotsi ja Puola ovat hyökänneet kaupunkiin monta kertaa, mutta vuodesta 1617 lähtien se on ollut Venäjän hallussa. Outova sai kaupunginoikeudet vuonna 1780. Kaupungilla oli omat postimerkit vuosina 1874–1912. Postimerkkien julkaisu päättyi ensimmäisen maailmansodan seurauksena. Toisessa maailmansodassa kaupunki tuhoutui lähes kokonaan.


title: Juri Temirkanov

text: Juri Hatujevitš Temirkanov (, s. 10. joulukuuta 1938) on venäläinen Pietarin Filharmonikkojen ylikapellimestari. Hän oli Valeri Gergijevin edeltäjä Pietarin Mariinski-teatterin johdossa. Koulutuksensa hän sai Leningradin konservatoriossa Ilja Musinin oppilaana.


title: Hradec Králové

text: Hradec Králové () on kaupunki Tšekissä Hradec Královén läänissä. Kaupungissa on 94 497 asukasta (2009). Se sijaitsee tasangolla Elben () ja Orlicen yhtymäkohdassa.


title: Hradec Králové

text: Hradec Králové tunnetaan vuodelta 1225, jolloin siellä oli jo kuninkaan linna ja se oli Itä-Böömin keskus. Itävallan ja Preussin välisen sodan ratkaiseva Königgrätzin taistelu käytiin kaupungin lähellä 3. heinäkuuta 1866.


title: Hradec Králové

text: Hradec Králové on yliopistokaupunki. Hradec Královén yliopisto perustettiin 2000 erottamalla kaupungissa sijaitsevat Kaarlen yliopiston lääketieteen (perustettu 1945) ja farmaseuttinen laitos (perustettu 1970) omaksi yliopistokseen. Yliopistossa on noin 4 000 opiskelijaa.


title: Hradec Králové

text: Kaupungin tunnetuin teollisuudenala on pianojen valmistus Petrofin tehtaalla. Kaupungissa on myös elintarvike- ja teknistä teollisuutta.


title: II/JR 37 (talvisota)

text: II/JR 37 eli Jalkaväkirykmentti 37:n II pataljoona perustettiin Mikkelissä ylimääräisten harjoitusten yhteydessä 14. lokakuuta 1939 alkaen.


title: II/JR 37 (talvisota)

text:
Pataljoonaan kuuluviksi perustettiin seuraavat yksiköt (suluissa määrävahvuus ja miehistön pääasiallinen asuinkunta, mikäli se on tiedossa):
Perustettaessa pyrittiin saavuttamaan määrävahvuudet, mutta varsinkin kaluston osalta se jäi saavuttamatta.Pataljoona keskitettiin rykmentin mukana tulevalle toiminta-alueelleen Laatokan Karjalaan Suistamon alueelle 21.–22. lokakuuta 1939 välisenä aikana. Se toimi sodan alkuvaiheet mukaan lukien oman rykmenttinsä komentajan ja esikunnan alaisuudessa, mutta sodan aikana pataljoona oli alistettuna useallekin eri tilapäisorganisaatiolle.


title: II/JR 37 (talvisota)

text: Talvisodan alkaessa 31. marraskuuta 1939 pataljoona oli Ala-Uuksun alueella rykmenttinsä reservinä ja samalla varmistamassa Uuksujoen-linjaa. 2. ja 3. joulukuuta välisenä yönä pataljoona sai käskyn siirtyä Uusikylän alueelle lähemmäksi Tulemajoella olevaa rintamalinjaa. 3. joulukuuta aikana erinäisten sekaannusten johdosta suomalaiset joukot alkoivat vetäytyä Tulemajoki-linjalta ilman todellista vihollisen painostusta. 13. divisioonan komentajan käskystä mainittu linja yritettiin palauttaa omien haltuun.


title: II/JR 37 (talvisota)

text: Tähän liittyen pataljoona sai määräyksen 3. joulukuuta iltapäivällä edetä metsien kautta Tulemajoelle ja estää viholliselta sen ylitys. Se sai tulikasteensa iltapäivällä mainittuna päivänä kykenemättä kuitenkaan estämään puna-armeijaa ylittämästä Tulemajokea. Pataljoona aloitti vetäytymisen kohti Uuksunjoki-linjaa, joka oli IV armeijakunnan pääpuolustuslinja.


title: II/JR 37 (talvisota)

text: 5. joulukuuta vihollinen saavutti Uuksujoen-linjan, jossa muun muassa Jalkaväkirykmentti 37:n II pataljoona kävi taisteluita 8. joulukuuta asti, jolloin linjasta jouduttiin luopumaan vihollisen painostuksen vuoksi. Viivytystaistelut jatkuivat tästä länttä kohden pataljoonan ollessa mukana taisteluissa koko ajan. 10. joulukuuta luovuttiin Pitkärannasta ja seuraavana päivänä luovuttiin Koirinoja–Koivuselkä -linjasta. Tämän jälkeen patlajooan siirtyi Kitelän-Ruokojärven väliselle alueelle. Sotatieteen laitos: "Talvisodan historia" osa 3 s. 30


title: II/JR 37 (talvisota)

text: 12. joulukuuta 1939 puna-armeijan joukot saavuttivat mainitun linjan, johon II/JR 37 oli ryhmittynyt puolustukseen noin 7 kilometriä leveälle lohkolleen (osana niin sanottua Rantalohkoa, jonka puolustuksesta vastasi alueen joukoista muodostettu Ryhmä Oinas). 13. divisioonan esikunta oli määrännyt pataljoonan tukipatteristoksi Kenttätykistörykmentti 13:n II patteriston, jonka tulituen turvin pataljoona pysäytti vihollisen hyökkäyksen. IV armeijakunnan joukot tekivät 12.–14. joulukuuta ja 16.–19. joulukuuta välisenä aikana kaksi epäonnistunutta vastahyökkäystä pohjoisempana.


title: II/JR 37 (talvisota)

text: Pataljoonan loppuunväsyneet joukot (taisteluissa alueella 11. joulukuuta alkaen) saivat pidettyä aseman 19. joulukuuta asti, jolloin puna-armeija sai sisäänmurron Hippolanjärven alueella. Vastahyökkäyksen suorittaminen jäi muille joukoille pataljoonan siirtyessä lepoon niin sanotun Rantalohkon reserviksi.


title: II/JR 37 (talvisota)

text: IV armeijakunnan jatkaessa vastahyökkäyksiensä sarjaa pohjoisempana siirrettiin II/JR 37 Rantalohkolta Ryhmä Oinaan pohjoisosaan lähelle Ruhtinaanmäkeä 28. joulukuuta 1939. 1. tammikuuta 1940 Pataljoona hyökkäsi Ruhtinaanmäen-Juttuselän alueella edeten kuitenkin vain n. 200 metriä lähtöasemistaan. Hyökkäyksen suuntaa muutettiin hieman ns. Metsäkukkulaa kohden, jonne pataljoona hyökkäsi kolmasti seuraavina päivinä saaden Metsäkukkulan haltuunsa 3. tammikuuta. Kukkulan valtaus liittyi Ryhmä Oinaan operaatioon, jossa Ruhtinaanmäen alueelle edenneen vihollisen selustayhteyksiä katkottiin ja se pakotettiin hiljalleen perääntymään ja motittautumaan (oman Armeijakuntansa määräyksestä siirtymään puolustukseen odottelemaan apujoukkoja) ns. Kitilän suurmotiksi.


title: II/JR 37 (talvisota)

text: 6.–8. tammikuuta välisen ajan pataljoona oli Kitilän suurmottiin saarretun Neuvostoliiton 168. divisioonan pohjoissivustalla yrittäen edetä kohti etelää siinä kuitenkaan onnistumatta. 8. tammikuuta 1940 se siirrettiin armeijakunnan reserviksi Hepolammin alueelle. Taistelutoiminta alueella oli hyvin vähäistä.


title: II/JR 37 (talvisota)

text: 18. tammikuuta pataljoona siirrettiin III/JR 39:n avuksi Taisteluosasto Lohikäärmeen huoltotielle, jonka vihollinen pyrki katkaisemaan. 20. tammikuuta II/JR 37 siirtyi taistelemaan 12. divisioonan alueelle aivan sen länsiosaan muodostuneiden kahden motin (Lavajärven motti ja Saarijärven motti) vihollisjoukkojen kanssa. Mainittuna päivänä pataljoona hyökkäsi metsien kautta kiertäen Neuvostoliiton Jalkaväkirykmentti 97:n vastaan Lavajärven kannaksella. Vihollisjoukot vetäytyivät Lavajärven kylässä olleiden omien joukkojensa yhteyteen. Pataljoona jäi lepoon alueelle mottien varmistukseen ollen alistettuna Taisteluosasto Ruusulle, jota komensi eversti Einari Veijo.


title: II/JR 37 (talvisota)

text:
29. tammikuuta alkaen pataljoonan 5. komppania osallistui Puna-armeijan 4., 5. ja 6. hiihtopataljoonan mottien avustusyritysten torjuntaan mottialueen eteläpuolella. Viimeiset taistelut hiihtopataljoonia vastaan käytiin 5. ja 6. helmikuuta välisenä yönä.
Helmikuun alussa pataljoona osallistui mottien varmistukseen. Lavajärven motti oli tosin vain muutaman joukkueen varmistama. Vielä 3. helmikuuta joitain hiihto-osastoja pääsi mottiin ilman tappioita. Lavajärven motissa arvioitiin 30. tammikuuta olevan noin 650–700 miestä.


title: II/JR 37 (talvisota)

text: 7.–8. helmikuuta välisenä yönä yrittivät Lavajärvelle saarretut vihollisjoukot murtautua motista. 4./JR 38 pystyi kuitenkin torjumaan ko. yritykset.


title: II/JR 37 (talvisota)

text: 14. helmikuuta motista pakeni komppanian verran vihollisjoukkoja, jotka pataljoonan hiihto-osastot tuhosivat noin 2 kilometriä Lavajärven kylästä olevan metsämökin maastossa.


title: II/JR 37 (talvisota)

text: Aamulla 15. helmikuuta loputkin motitetut joukot pakenivat etelää kohden kahden panssarivaunun tukemina. Motin purkauduttua suomalaisjoukot pääsivät etenemään tyhjentyneeseen kylään. Alueelta kerättiin sotasaalista.


title: II/JR 37 (talvisota)

text: Pataljoona sai 19. helmikuuta tehtäväkseen Saarijärven motin tuhoamisen. Motti antautui 21. helmikuuta iltapäivällä pataljoonan hyökättyä. Sotasaaliksi saatiin muun muassa :


title: II/JR 37 (talvisota)

text: Seuraava viikko kerättiin motista sotasaalista ja levättiin. Pataljoona siirtyi vartioimaan Siiran tienhaaran mottia, josta se määrättiin 27. helmikuuta Koirinojan pysäkin – Kelivaaran alueelle Kitilän suurmotin vartiointitehtävään.


title: II/JR 37 (talvisota)

text: Pataljoona saapui 1. maaliskuuta uudelle toiminta-alueelle, jossa se liitettiin samalla alkuperäisen rykmenttinsä perustamaan Taisteluosasto Oinaaseen. Pataljoona vartioi mottia ilman merkittäviä taisteluita aina rauhan tuloon saakka 13. maaliskuuta.


title: II/JR 37 (talvisota)

text: Suomen ja Neuvostoliiton välisen talvisodan taistelut taukosivat 12. maaliskuuta tehdyn Moskovan rauhan perusteella seuraavana päivänä 13. maaliskuuta klo 11.


title: II/JR 37 (talvisota)

text: Pataljoona vetätyi rauhansopimuksen mukaisesti IV armeijakunnan mukana uudelle valtakunnanrajalle 15. maaliskuuta klo 10 ja 25. maaliskuuta klo 20 välisenä aikana. Rauhansopimuksessa vetäytymismatkaksi oli määritelty vähintään 7 kilometriä vuorokaudessa.


title: II/JR 37 (talvisota)

text: Joukkojen kotiuttamista ei aloitettu vielä tämänkään jälkeen, vaan asteittain siten, että ensin lomautettiin muun muassa maatalousväestöä lähestyvien kevättöiden vuoksi. Aluksi ei myöskään puhuttu kotiuttamisesta, vaan lomauttamisesta, jotta miesten nopea uudelleen palvelukseen kutsuminen olisi ollut mahdollista. Lomauttamiset alkoivat vanhimmista ikäluokista 15. huhtikuuta ja päättyivät pääosin kesäkuun puoleenväliin mennessä.


title: Gennadi Roždestvenski

text: Gennadi Roždestvenski (4. toukokuuta 1931 – 16. kesäkuuta 2018) oli venäläinen kapellimestari ja opettaja Moskovan konservatoriossa. Hän johti pitkään Moskovan Bolšoi-teatterin orkesteria. Gennadi Roždestvenski on tehnyt yli 500 klassista levytystä, ja hänellä on laaja kansainvälinen ura vierailukapellimestarina.


title: Revelations

text: Revelations on rock-yhtye Audioslaven kolmas albumi. Se julkaistiin 5. syyskuuta 2006. Albumi meni ilmestyttään Yhdysvalloissa listan toiselle sijalle samoin kuin myös Suomen virallisen listan sijalle 2.


title: Revelations

text: Albumi nousi Yhdysvalloissa Billboard 200 -listan toiselle sijalle. Suomessa se debytoi niin ikään virallisen albumilistan toisella sijalla, ja se pysyi listalla yhteensä 8 viikkoa.


title: Leonid Kortšmar

text: Leonid Kortšmar () on venäläinen kapellimestari.


title: Leonid Kortšmar

text: Hän opiskeli Moskovan konservatoriossa Leo Ginsburgin oppilaana ja Leningradin konservatoriossa Ilja Musinin oppilaana. Hän on toiminut Voronežin ja Jekaterinburgin sinfoniaorkestereiden kapellimestarina sekä Saratovin valtionorkesterin ylikapellimestarina. Tällä hetkellä Leonid Kortšmar on Pietarin Mariinski-teatterin kapellimestari ja opettaa orkesterinjohtoa Pietarin konservatoriossa. Hänen oppilaistaan Suomessa tunnetaan virolainen Anu Tali ja suomalainen Sasha Mäkilä. Suomessa hän on vieraillut muun muassa Vox Artis -kamariorkesterin johtajana.


title: Nikolai Malko

text: Nikolai Andrejevitš Malko (, , 4. toukokuuta 1883 Semaki, Ukraina – 23. kesäkuuta 1961 Sydney, Australia) oli ukrainalainen kapellimestari. Hän opiskeli Pietarin konservatoriossa ja opetti siellä myöhemmin mm. Jevgeni Mravinskia ja Ilja Musinia. Nikolai Malko on kirjoittanut merkittävän oppikirjan orkesterinjohdosta, "The Conductor and his Baton". Vuosina 1930–1937 hän toimi Tanskan Radion Sinfoniaorkesterin kapellimestarina, minkä kunniaksi orkesteri järjestää joka kolmas vuosi Kööpenhaminassa Nikolai Malko kapellimestarikilpailun.


title: Jevgeni Mravinski

text: Jevgeni Aleksandrovitš Mravinski (; 4. kesäkuuta 1903 Pietari – 19. tammikuuta 1988 Leningrad) oli neuvostoliittolainen kapellimestari. Hän toimi Leningradin filharmonisen orkesterin ylikapellimestarina 50 vuoden ajan, vuodesta 1938 kuolemaansa 1988 asti.


title: Jevgeni Mravinski

text: "Gramophone Good Classical CD Guide 2002" valitsi Mravinskin johtaman Tšaikovskin sinfonioiden 4 - 6 levytyksen vuodelta 1960 "100 suuren levytyksen" joukkoon.


title: Michael Caton-Jones

text: Michael Caton-Jones (s. 15. lokakuuta 1957 Skotlanti, Iso-Britannia) on yhdysvaltalainen elokuvaohjaaja.


title: Michael Caton-Jones

text: Catonin ura ohjaajana alkoi 1980-luvun lopulla televisioelokuvien parissa. Vuonna 1989 hän sai ohjattavaksi ensimmäisen teatterielokuvansa "Skandaali", jonka pääosissa nähtiin John Hurt ja Bridget Fonda. Seuraavana vuonna hän monikansallisen sotaelokuvan "Memphis Belle", jonka taloudellinen menestys jäi heikoksi. Vuonna 1991 valmistunut "Doc Hollywood" oli Caton-Jonesin ensimmäinen reilusti näkyvyyttä julkaisuaikanaan saanut ohjaustyö. Yli 54 miljoonaa dollaria tuottaneen elokuvan pääroolissa nähtiin 1980-luvun lopun ja 1990-luvun alun suosituin uusi nimi, Michael J. Fox.


title: Michael Caton-Jones

text: Vuonna 1993 ensi-iltansa saanut "Tämän pojan elämä" ei ollut taloudellinen menestys, mutta keräsi varsin hyvät arvosanat. Elämäkertaelokuva "Rob Roy" (1995) toi sivuosaa esittäneelle Tim Rothille Oscar-ehdokkuuden, mutta tunnetuista näyttelijöistä huolimatta elokuva pääsi vain niukasti voitolle.


title: Michael Caton-Jones

text: Uusintafilmaus "Sakaali" käänsi uuden lehden Caton-Jonesin elämässä. Keskinkertainen toimintaelokuva oli taloudellinen menestys päätähtiensä Bruce Willisin ja Richard Geren ansiosta. Lipputulot kohosivat aina 159 miljoonaan dollariin asti. Menestyksen ansiosta hän sai vuonna 2002 ohjattavakseen 60 miljoonan dollaria maksaneen "City by the Sea" -rikoselokuvan, joka floppasi pahasti lipputulojen jäädessä alle puoleen tuotantokustannuksista.


title: Michael Caton-Jones

text: "Shooting Dogs" julkaistiin vuonna 2005 ilman suurempaa huomiota. Huomiota sai sen sijaan Caton-Jonesin viimeisin ohjaustyö "Basic Instinct 2", joka oli jatkoa vuoden 1992 kassamagneetille. Elokuvan ohjaaja vaihtui useampaan kertaan; David Cronenberg, John McTiernan, ykkösosan ohjannut Paul Verhoeven, Jan de Bont. Lopulta Caton-Jones valittiin ohjaajaksi, ja budjetiksi määrättiin 70 miljoonaa dollaria. Esiosan erinomaisesta menestyksestä huolimatta jatko-osa jäi selkeästi tappiolliseksi.


title: Andrei Vlasov

text: Andrei Andrejevitš Vlasov (, , 14. syyskuuta (1. syyskuuta vanhaa lukua) 1900 – 2. elokuuta 1946) oli toisen maailmansodan puna-armeijan kenraaliluutnantti, joka loikkasi saksalaisten puolelle.


title: Andrei Vlasov

text: Vlasov oli varakkaan maanviljelijän poika. Hänet otettiin puna-armeijan palvelukseen vuonna 1919 ja hänestä tuli ammattiupseeri. Hän liittyi kommunistisen puolueen jäseneksi vuonna 1930.


title: Andrei Vlasov

text: Vlasov oli tärkeä komentaja Kiovan ja Moskovan puolustuksessa itärintamalla. Heinäkuussa 1942 hän loikkasi saksalaisten puolelle. On epäselvää loikkasiko Vlasov itse oma-aloitteisesti saksalaisten puolelle vai jäikö hän sotavangiksi.


title: Andrei Vlasov

text: Vankeudessa Vlasov perusti saksalaisten alaisuudessa Venäjän väliaikaisen hallituksen ja kirjoitti propagandalentolehtisiä, jota pudotettiin puna-armeijan joukoille. Useat sadat tuhannet loikkarit palvelivat Saksan armeijassa nimellisesti Vlasovin alaisina, vaikka eivät koskaan hänen komennossaan. Nämä "vapaaehtoisjoukot" ("Hilfswilligen") toimivat harvoin todellisissa taistelutehtävissä. He toimivat muun muassa huoltomiehinä, kuljettajina, varikkotyöläisinä ja lähetteinä.


title: Andrei Vlasov

text: Sodan loppuvaiheessa marraskuussa 1944 Hitler antoi hänen perustaa Prahassa Venäjän kansojen vapautuskomitean ja Venäjän vapautusarmeijan, jonka yksi divisioona sijoitettiin Oderille. Venäjän vapautusarmeija kääntyi kuitenkin Prahan kansannousua tukahduttamaan lähetettyjä SS-joukkoja vastaan ja esti niitä tuhoamasta kaupunkia.


title: Andrei Vlasov

text: Vlasov pyrki pakenemaan joukkoineen länteen ja antautui länsiliittoutuneille toukokuussa 1945. Länsiliittoutuneilla ei kuitenkaan ollut kiinnostusta antaa turvapaikkaa natsien kanssa yhteistyötä tehneille. Hänet ja muut yksikköön kuuluneet sotilaat palautettiin Neuvostoliittoon Operaatio Keelhaulissa.


title: Andrei Vlasov

text: Vlasov hirtettiin 2. elokuuta 1946 yhdentoista muun vapautusarmeijan johtajan kanssa.


Frank Sinatra’s Welcome Home Party for Elvis Presley, ”Frank Sinatran kotiinpaluujuhlat Elvis Presleylle”, on "Timex"-televisio-ohjelman erikoisjakso vuodelta 1960.


title: Frank Sinatra’s Welcome Home Party for Elvis Presley

text: Vuonna 1960 Elvis Presley oli palaamassa vuonna 1958 alkaneelta armeijareissultaan Saksasta. Presleyn manageri Tom Parker oli pitänyt tähtensä nimen niin sanotusti kuumana, minkä vuoksi Presleyn nimi näkyi levymyyntilistojen kärjessä, vaikkei uutta materiaalia levytettykään.


text: Presleylle oli luotu valmis suunnitelma armeijasta paluun jälkeen: elokuvia ja kasa uusia levyjä. Tätä ennen kuitenkin televisio halusi hyödyntää musiikkimaailman ja Hollywoodin kuuminta nimeä. Tarjouskilpailun voitti Frank Sinatran isännöimä "Timex"-televisioshow, johon Presley palkattiin kuudeksi minuutiksi ennenkuulumattomaan hintaan 125 000 dollaria. Summa oli suurempi kuin lukuisten elokuvatähtien palkkio, mutta sijoitus oli kannattava, sillä Presleyn näkyminen kanavalla tarkoitti suurta katsojalukua ja rahakasta mainosmyyntiä.


text: Sinatra oli aikaisemmin herättänyt närää Presleyn ihailijoiden keskuudessa haukkumalla rock & rollin, joka tuli pudottamaan hänet nuorison suosiosta. Myöhemmin Sinatra ja Presley ystävystyivät, ja Sinatran silloinen tyttöystävä nähtiin naispääosassa Presleyn "Café Europa" -elokuvassa ja Sinatran tytär Nancy Sinatra Presleyn elokuvassa "Speedway – vauhtihullut".


text: "Frank Sinatra’s Welcome Home Party for Elvis Presley" lähetettiin valtakunnallisessa televisiossa 12. toukokuuta 1960 ABC-kanavalla. Lähetys oli ylivoimaisesti katsotuin ja jäi Presleyn viimeiseksi vierailuksi televisioshow’ssa (lukuun ottamatta hänen omia TV-spesiaalejaan).


text: Show on julkaistu DVD:llä remasteroidulla kuvanlaadulla, mutta sen saatavuus on erittäin vaikeaa pienen painosmäärän vuoksi.


title: Ústí nad Labem

text: Ústí nad Labem () on kaupunki Tšekin pohjoisosassa, Ústí nad Labemin läänissä. Sen asukasluku on 95 289 (2009). Kaupunki sijaitsee Elben ja Bílinan yhtymäkohdassa ja on jokisataman lisäksi rautateiden risteysasema.


title: Ústí nad Labem

text: Ústí on mainittu kauppapaikkana 993. Kuningas Otokar II Přemysl perusti sen 1200-luvulla. Vuonna 1423 keisari Sigismund luovutti sen Meissenin vaaliruhtinas Fredrik I:lle. Vuonna 1426 sitä piirittäneet hussiitit löivät moninkertaisen saksalaisarmeijan ja ryöstivät kaupungin, joka rakennettiin uudelleen vasta kolmen vuoden kuluttua. Se kärsi merkittävästi myös kolmikymmenvuotisessa sodassa ja seitsemän vuoden sodassa.


title: Ústí nad Labem

text: 1800-luvulla kaupunki teollistui. Se oli myös varhaisen ja sudeettisaksalaisten kansallissosialismin kehto. Suurin osa saksalaisista pakeni puna-armeijaa ja kaupunkia pommitettiin raskaasti 17.–19. huhtikuuta 1945, jolloin 500 sai surmansa. Monet asukkaat palasivat sodan jälkeen, jolloin kaupungissa järjestettiin verilöyly saksalaisia siviilejä vastaan ja 1946–1948 yli 53 000 karkotettiin alueelta.


title: Ústí nad Labem

text: 1970–1980-luvuilla kaupunkia rakennettiin uudelleen tuttuun itäeurooppalaiseen tyyliin betonielementtikerrostaloilla, jotka tšekiksi tunnetaan nimellä "panelák". Itäblokin hajoamisen jälkeen kaupungin raskas teollisuus ajautui vaikeuksiin ja ajettiin alas.


title: Ústí nad Labem

text: Elben eteläistä rantaa hallitsee 1318 rakennettu Střekovin linna, joka on osittain raunioina. Vain kuuden kilometrin päässä ovat Blanskon linnan rauniot. Uusgoottilaista tudorilaista tyyliä edustaa vuosina 1856–1863 rakennettu Nosticzin suvun Trmicen kartano, myöhäistä empireä 1842–1845 rakennettu Velké Březno kartano ja renessanssityyliä Krásné Březnon kartano.


title: Lusohispaaninen maailma

text: Lusohispaanisella maailmalla tarkoitetaan niitä itsenäisiä maita, erillisalueita tai väestökeskittymiä joissa espanjan tai portugalin kieli ovat joko hallitsevina tai merkittävinä käytössä. Laajimmillaan lusohispaaniseen maailmaan voidaan lukea myös ne Espanjan ja Portugalin entiset siirtomaat, jotka on sulautettu naapurimaahan (esimerkiksi Goa). Läheisiä käsitteitä ovat muun muassa Ibero-Amerikka sekä Iberian niemimaa.


title: Mariss Jansons

text: Mariss Jansons (14. tammikuuta 1943 Riika) on latvialainen kapellimestari. Hänen isänsä Arvīds Jansons oli tunnettu latvialainen kapellimestari. Mariss Jansons opiskeli orkesterinjohtoa ensin Leningradin konservatoriossa Nikolai Rabinovitšin johdolla ja myöhemmin Wienissä Hans Swarowskyn ja Salzburgissa Herbert von Karajanin johdolla. Hän on ollut kapellimestarina Wienin Filharmonikkojen uuden vuoden konsertissa 3 kertaa vuosina 2006, 2012 ja 2016.


title: Mariss Jansons

text: Vuodesta 1995 Jansons on toiminut Pietarin konservatoriossa, jossa hän opettaa johtamiseen ja ohjaa opiskelijaa sinfoniaorkesterin.


title: Sněžka

text: Sněžka (tšekiksi) eli Śnieżka (puolaksi) () on Sudeetteihin lukeutuvan Krkonoše/Karkonosze-vuoriston korkein vuori Tšekin ja Puolan rajalla. 1 603 metriä korkea vuori on Tšekin korkein kohta.


title: Vox Artis

text: Vox Artis on kamariorkesteri, joka aloitti toimintansa Espoossa vuonna 1984. Yhtyeen muusikot työskentelevät päätoimisesti eri orkestereissa ja musiikkioppilaitoksissa.


title: Vox Artis

text: Vox Artis on konsertoinut runsaasti kotimaassa sekä tehnyt kiertueita Ruotsissa, Saksassa, Venäjällä ja Virossa. Orkesteri on tehnyt yhteistyötä monien koti- ja ulkomaisten huipputaiteilijoiden kanssa, kuten Eli Goren, Ralf Gothóni, Kreeta-Maria Kentala, Leonid Kortšmar, Jaakko ja Pekka Kuusisto, Lev Markiz, Karita Mattila, Heikki Rautasalo, Erkki Rautio, Izumi Tateno sekä Marko Ylönen. Vox Artis on tehnyt kolme levyä.


title: Bazovyi element

text: Bazovyi element (, ) on investointirahasto, jota kontrolloi miljardööri Oleg Deripaska. Yhtiö muodostui Siperian alumiiniryhmästä, mutta nimettiin uudelleen 2001. Rahasto toimii kaivos-, metalli- ja energia-alalla (En+ Group), koneenrakennuksessa, rakennusteollisuudessa, kiinteistönjalostuksessa, rahoituspalveluissa sekä metsäsektorilla.Paperiteollisuudessa hallinnoivana yrityksenä toimii OOO LPK Kontinental Menedžment, joka on yhteinen OOO Kontinentalinvestin kanssa. Toimialaa johtaa Andrei Nikolajevitš Vološin.


title: Tuutori

text: Tutori () tarkoittaa opiskelijaa tai opettajaa, jonka tehtävänä on ohjata ja opastaa nuorempia opiskelijoita. Kouluissa tutori toimii ohjaajana, esimerkkinä ja tietopankkina varsinkin uusille opiskelijoille tai oppilaille. Useissa kouluissa tutoritoimintaa on kehitetty hyvin pitkälle, ja heidät koulutetaan tehtävään huolellisesti.


title: Pikku Nemo Höyhensaarilla

text: Pikku Nemo Höyhensaarilla () on yhdysvaltalaisen Winsor McCayn luoma uraauurtava sarjakuva, joka ilmestyi ensin New York Herald -sanomalehdessä 15. lokakuuta 1905 – 23. huhtikuuta 1911 ja sitten New York American -sanomalehdessä 30. huhtikuuta 1911 – 1913. Sarjan nimi muuttui sanomalehden vaihtuessa muotoon "In the Land of Wonderful Dreams". Tämän jälkeen sarja heräsi vielä hetkeksi eloon vuosiksi 1924–1927.


title: Pikku Nemo Höyhensaarilla

text: Pikku Nemot ovat pikkupojan unifantasiaa, mutta niiden sävy on usein uhkaava, surrealistinen ja jopa pelottava. Viimeisessä ruudussa Nemo (jonka nimi tarkoittaa latinaksi ”ei kukaan”) putoaa aina sängystään lattialle ja herää unestaan. Unissa hän joutuu yleensä pahaan ahdinkoon, kuten jää jättimäisten sienten alle tai muuttuu apinaksi. Höyhensaarille hänet kutsuu kuningas Morfeus ja Nemon ”leikkitoverina” on kuninkaan tytär, jota kutsutaan vain prinsessaksi. Yksi Nemon kuuluisimmista uninäyistä on kävelevä sänky.


title: Pikku Nemo Höyhensaarilla

text: Suomeksi Nemon seikkailuja on julkaistu kaksi kirjaa: I osa: 1905–1907 ja II osa: 1907–1908 (Otava 1991). Kattava kokoelma Nemon seikkailuja on julkaistu yhtenä niteenä englanniksi ("Little Nemo 1905–1914", ISBN 3-8228-6300-9) sarjakuvan tultua vapaaksi yleiseen käyttöön asetetuksi teokseksi, kun McCayn kuolemasta oli kulunut 70 vuotta.


title: Pikku Nemo Höyhensaarilla

text: Suomalaisista sarjakuvapiirtäjistä Hjalmar Löfving sai tuoreeltaan vaikutteita McCayltä.


title: Norah Jones

text: Norah Jones (s. 30. maaliskuuta 1979 Brooklyn, New York) on yhdysvaltalainen laulaja-lauluntekijä. Hänen musiikkinsa on jazz-vaikutteista, ja siinä on myös countrya ja bluesia.


title: Norah Jones

text: Norah Jones syntyi New Yorkissa 30. maaliskuuta 1979. Hänen alkuperäinen nimensä oli Geetali Norah Jones Shankar. Jonesin isä on tunnettu intialainen muusikko Ravi Shankar, jonka kanssa Jonesin äidillä oli lyhyt suhde. Jones kasvoi äitinsä hoivissa Grapevinessa Texasissa ja tutustui isäänsä paremmin vasta 18-vuotiaana.


title: Norah Jones

text: Jazziin Jones tutustui taidesuuntautuneessa high schoolissa. Hän opiskeli jazzpianoa kaksi vuotta Pohjois-Texasin yliopistossa. Jones muutti kesäksi 1999 New Yorkin Greenwich Villageen ja päätti kesän jälkeen jäädä kaupunkiin. Hän alkoi kirjoittaa omia lauluja ja esiintyä laulajana. Hänen yhtyeensä äänitti syksyllä 2000 demoja Blue Note Recordsille, ja Jones teki levytyssopimuksen vuoden 2001 alussa. Vuoden 2001 aikana Jones esiintyi paljon Charlie Hunterin yhtyeen kanssa ja kirjoitti samalla lauluja esikoisalbumilleen.


title: Norah Jones

text: Jonesin jazz-vaikutteinen esikoisalbumi "Come Away with Me" julkaistiin vuoden 2002 alussa. Se myi 18 miljoonaa kappaletta ja toi Jonesille viisi Grammy-palkintoa. Toisella albumillaan "Feels Like Home" (2004) Jones yhdisteli 1970-lukulaista laulaja-lauluntekijämusiikkia bluesiin, countryyn ja omaan pehmeään pianojazziinsa. Vuodesta 2003 vuoteen 2006 Jones esiintyi Little Willies -nimisessä yhtyeessä. Hänen seuraava sooloalbuminsa "Not Too Late" julkaistiin vuonna 2007. Sitä seurasivat "The Fall" (2009) ja "...Featuring Norah Jones" (2010), jolla on vierailevia esiintyjiä. "Little Broken Hearts" ilmestyi vuonna 2012. Albumin "Foreverly" (2013) Jones teki yhdessä Billie Joe Armstrongin kanssa.


title: Norah Jones

text: Jonesin, Sasha Dobsonin ja Catherine Popperin muodostama country-trio Puss N Boots julkaisi albumin "No Fools, No Fun" vuonna 2014.


title: Norah Jones

text: Jones on voittanut urallaan yhdeksän Grammy-palkintoa.


title: Norah Jones

text: Jonesin ensimmäinen filmirooli oli Wong Kar-wain ohjaamassa elokuvassa "My Blueberry Nights", joka sai ensi-iltansa vuonna 2007.


title: Norah Jones

text: Jonesilla on kaksi lasta, jotka ovat syntyneet vuosina 2014 ja 2016. Hän on pitänyt lastensa isän pois julkisuudesta.


title: Catamenia

text: Catamenia on oululainen melodista death/black-metallia soittava yhtye. Yhtyeen perustivat kitaristi Riku Hopeakoski ja laulaja Mika Tönning vuonna 1995. Varhaisimpina aikona yhtyeen tyylinä oli black metal-vaikutteinen ja folk-vivahteinen eeppinen ja primitiivinen sekä suurelta osalta, myös melodinen death metal. Samana vuonna yhtye nauhoitti ensimmäisen demonsa. Seuraava demo "Winds" toi yhtyeelle levytyssopimuksen Massacre Recordsin kanssa vuonna 1997. Debyyttialbumi "Halls of Frozen North" nauhoitettiin Saksassa ja julkaistiin vuonna 1998. Yhtyeen kokoonpano on muuttunut lähes joka levyllä, mutta siitä huolimatta bändin musiikki on pysynyt hyvin tunnistettavissa ja omalaatuisena. Catamenian pääasiallinen säveltäjä ja johtohahmo on kitaristi Riku Hopeakoski. Yhtye on julkaissut yhdeksän albumia, joista viimeisin ilmestyi 2010 .Uusimman albumin nauhoittaminen aloitettiin 2009 syksyllä ja se julkaistiin 25. helmikuuta 2010. Uusin albumi kantaa nimeä Cavalcade.


title: Catamenia

text: Syyskuussa 2010, Ari Nissilä, Toni Kansanoja, Mikko Nevanlahti ja Kari Vähäkuopus päättivät lähteä yhtyeestä, mutta hyvin pian Riku oli jo kiinnittänyt bändiin uusia soittajia. Vanhana tuttuna bassoa soittaa Mikko Hepo-oja, rumpupallille istutettiin Tony Qvick ja toiseksi kitaristiksi Sauli Jauhiainen. Hieman myöhemmin, bändi julkisti kiinnittäneen All Against -yhtyeessäkin vaikuttavan Juha-Matti Perttusen laulajaksi. Bändi ilmoitti myös myöhemmin keväällä 2011 ottavansa koskettimet takaisin musiikkiinsa. Soittajaksi ilmoitettiin Decrowned ja Silent Threnody -yhtyeissäkin vaikuttava Jussi Sauvola.


title: Halls of Frozen North

text: Halls of Frozen North on Catamenian esikoisalbumi, joka julkaistiin vuonna 1998.


title: Jean Sibelius -kapellimestarikilpailu

text: Kansainvälinen Jean Sibelius -kapellimestarikilpailu järjestettiin ensimmäisen kerran vuonna 1995 Sibeliuksen satakolmekymmentävuotisjuhlavuoden kunniaksi ja Sibelius-Seura järjestää sen viiden vuoden välein Helsingissä. Kilpailu on avoin kaikkien kansallisuuksien kapellimestareille, jotka kilpailuvuonna täyttävät korkeintaan 35 vuotta. Vuodeksi 2010 suunniteltua kilpailua ei pidetty. Kilpailu tuo voittajille maineen ja rahapalkinnon lisäksi konsertointimahdollisuuksia.


title: Jean Sibelius -kapellimestarikilpailu

text: Kilpailua edeltää videonauhakarsinta, johon esimerkiksi vuonna 2005 tuli 198 hakemusta. Itse kilpailut ovat nelivaiheiset ja niihin kutsutaan noin 20 osanottajaa. Tuomariston puheenjohtajana kaikissa kilpailuissa on toiminut Esa-Pekka Salonen.


title: Jean Sibelius -kapellimestarikilpailu

text: Toistaiseksi viimeisessä, 11.–15. syyskuuta 2005 Helsingin Finlandia-talossa järjestetyssä kilpailussa nostatti kohua tuomariston päätös jättää varsinaiset palkinnot kokonaan jakamatta. Sytykkeenä oli säveltäjä Jouni Kaipaisen Helsingin Sanomissa kilpailujen aikana julkaistu mielipidekirjoitus, jossa hän kyseenalaisti ylipäätään musiikkikilpailujen ja erityisesti Sibelius-kapellimestarikilpailun merkityksen ja piti niitä "nurinkurisena" ilmiönä. Ratkaisua pidettiin yleisesti loukkauksena paitsi osallistujia, myös kilpailulle kaiken tukensa antaneita Radion sinfoniaorkesteria ja Helsingin kaupunginorkesteria kohtaan. Hannu-Ilari Lampilan mukaan kilpailusta jäi huijauksen jälkimaku, ja Esa-Pekka Salosen katsottiin saaneen tapauksen vuoksi imagoonsa kolhun. Jan Söderblom pääsi finaaliin ensimmäisenä suomalaisena kilpailun historiassa.


title: Jean Sibelius -kapellimestarikilpailu

text: I palkinto 15 000 €, ei jaettu


title: Jean Sibelius -kapellimestarikilpailu

text: II palkinto 12 000 €, ei jaettu


title: Jean Sibelius -kapellimestarikilpailu

text: III palkinto 10 000 €, ei jaettu


title: Jean Sibelius -kapellimestarikilpailu

text: Kannustuspalkinto 7 500 € Andreas Tselikas, Kreikka


title: Jean Sibelius -kapellimestarikilpailu

text: Finaaliin osallistumispalkinto 1 500 € Jan Söderblom, Suomi


title: Jean Sibelius -kapellimestarikilpailu

text: Finaaliin osallistumispalkinto 1 500 € Shuntaro Sato, Japani


title: Jean Sibelius -kapellimestarikilpailu

text: Yleisradion erikoispalkinto Uljas Pulkkiksen tilausteoksen Trial parhaalle esittäjälle 1 000 € Jani Telaranta, Suomi


title: Jean Sibelius -kapellimestarikilpailu

text: I palkinto 15 000 dollaria Olari Elts, Viro


title: Jean Sibelius -kapellimestarikilpailu

text: II palkinto 12 000 dollaria Yasuo Shinozaki, Japani


title: Jean Sibelius -kapellimestarikilpailu

text: III palkinto 10 000 dollaria Stefan Solyom, Ruotsi


title: Jean Sibelius -kapellimestarikilpailu

text: I palkinto 15 000 dollaria, ei jaettu


title: Jean Sibelius -kapellimestarikilpailu

text: II palkinto 12 000 dollaria Hirofumi Kurita, Japani


title: Jean Sibelius -kapellimestarikilpailu

text: III palkinto (ex aequo) 7 500 dollaria Jurjen Hempel, Alankomaat, 7 500 dollaria Dorian Wilson, Yhdysvallat


title: Jean Sibelius -kapellimestarikilpailu

text: Erikoispalkinto lupaavalle lahjakkuudelle 10 000 dollaria Michael Christie, Yhdysvallat


title: Alone in the Dark

text: Alone in the Dark on ranskalaisen Infogramesin kehittämä kauhupelisarja, jonka ensimmäinen osa julkaistiin vuonna 1992. Alun perin MS-DOS-tietokoneille julkaistu peli yhdisteli 3D-animoituja hahmoja perinteisiin bittikarttataustoihin. "Alone in the Darkin" juonessa on vaikutteita muun muassa H. P. Lovecraftin luomasta Cthulhu-mytologiasta.


title: Alone in the Dark

text: Vuonna 2005 ilmestyi Uwe Bollin ohjaama, pelisarjaan pohjautuva "Alone in the Dark" -elokuva, jolla oli juonellisesti hyvin vähän yhteistä pelisarjan kanssa. Vuonna 2008 ilmestyi elokuvan jatko-osa, "Alone in the Dark 2".


title: Armored Core

text: Armored Core on From Softwaren taistelupelisarja, jossa ohjataan Mecha-robotteja.


title: Armored Core

text: Sarjan pelejä on julkaistu PlayStationille, PlayStation 2:lle, PlayStation 3:lle, PlayStation Portablelle, Xbox 360:lle ja matkapuhelimille."Nine Breaker" eroaa edellisistä osista vähäisesti. Pelissä ei ole erillistä juonta eikä liioin tehtäviäkään, ellei Training Modea lasketa. Peli on yksinkertaista areenataistelua. Osiakaan ei tarvitse ostaa, vaan ne ovat valmiina pelaajan käytössä.


title: Saraland

text: Saraland on kaupunki Yhdysvaltain Alabamassa ja Mobilen piirikunnan kolmanneksi suurin kaupunki.


title: Saraland

text: Saralandin pinta-ala on United States Census Bureaun mukaan 57,0 km², josta vettä on 0,3 km² eli 0,50 %. Vuoden väestönlaskennan aikaan kaupungissa oli 12 288 asukasta, 4 810 taloutta ja 3 602 perhettä. Asukastiheys oli 216,5/km². 88,50 % väestöstä on valkoisia, 8,97 % afroamerikkalaisia, 0,56 % intiaaneja, 0,46 % aasialaisia, 0,01 % Tyynenmeren saarelaisia, 0,37 % muista roduista ja 1,13 % kahdesta tai useammasta rodusta. 1,17 % asukkaista oli espanjalais- tai latinalaisamerikkalaisperäisiä.


title: Saraland

text: Saraland sai nykyisen nimensä C.J. DeWittiltä. Paikka rekisteröitiin kaupungiksi virallisesti vuonna 1957, jolloin asukasluku oli 125. Vuonna 1960 vastaava luku oli 4 595 ja vuonna 1980 9 844. Kaupungin nykyinen pormestari on Ken Williams.


title: E. T. the Extra-Terrestrial (Atari 2600)

text: E. T. the Extra-Terrestrial on vuonna julkaistu samannimiseen elokuvaan perustuva peli. Se julkaistiin Atari 2600 -konsolille. Peliä pidetään yhtenä kaikkien aikojen huonoimmista videopeleistä sekä yhtenä pääsyyllisenä Atarin nousevien videopelimarkkinoiden yllättävään romahtamiseen vuonna 1983. Syynä oli se, että markkinat oli kyllästetty heikkolaatuisilla ja nopeasti tuotetuilla peleillä. Pelin kehittäneelle Howard Scott Warshawille annettiin vain viisi viikkoa aikaa pelin kehittämiseen.


text: Pitkään uskottiin, että vuoden 1983 videopelilaman myötä miljoonia myymättömiä E. T. -pelimoduuleja olisi haudattu Alamogordoon, New Mexicoon. Vuonna 2014 Microsoft ja "Fuel entertainment" löysivät suuren määrän maan alle haudattuja pelejä Alamogordosta. Paikalle on tiettävästi haudattu E. T.- ja muita pelejä yli 700 000 kappaletta.


title: Tauno Karvonen

text: Tauno Karvonen (8. heinäkuuta 1939 Varkaus – 27. huhtikuuta 1998 Tampere) oli suomalainen näyttelijä. Hänet tunnetaan parhaiten roolistaan Sulo Viléninä televisiosarjassa "Tankki täyteen". Karvonen kuului Tampereen työväen teatterin näyttelijäkuntaan, josta hän siirtyi eläkkeelle vuonna 1994. Hänen viimeiseksi työkseen jäi herra Aignerin rooli Felix Mittererin Siperia-näytelmässä.


title: Tauno Karvonen

text: Ennen TTT:iin tuloaan Karvonen työskenteli näyttelijänä Riihimäen teatterissa vuosina 1960–1963, ohjaajana ja lavastajana Imatran teatterissa vuosina 1963–1967 ja näyttelijänä Mikkelin teatterissa vuosina 1967–1969. Hän näytteli myös Pyynikin kesäteatterissa. Lisäksi hän esiintyi 1980-luvun alkupuolella Tenho Saurénin huumorikaseteilla.


title: Tauno Karvonen

text: Tauno Karvosen poika Marko työskentelee lavastajana.


title: Jevgeni Svetlanov

text: Jevgeni Fjodorovitš Svetlanov (, 6. syyskuuta 1928 – 3. toukokuuta 2002 Moskova) oli venäläinen kapellimestari ja säveltäjä. Hän opiskeli Moskovan konservatoriossa pianonsoittoa Heinrich Neuhausin ja orkesterinjohtoa Aleksandr Gaukin oppilaana.


title: Jevgeni Svetlanov

text: Vuodesta 1955 Svetlanov oli kapellimestarina Bolšoi-teatterissa. Hänestä tuli teatterin ylikapellimestari 1962 ja Neuvostoliiton valtion akateemisen sinfoniaorkesterin, nykyisen Venäjän valtion akateemisen J. F. Svetlanoville nimetyn sinfoniaorkesterin ylikapellimestari 1965. Hän oli Lontoon sinfoniaorkesterin vierailevana ylikapellimestarina 1979. Svetlanov erotettiin valtion sinfoniaorkesterin johdosta 2000.


title: Jevgeni Svetlanov

text: Svetlanov sävelsi myös itse. Hänen tuotantonsa käsittää muun muassa jousikvarteton (1948), sinfonian (1956), "Venäläisiä muunnelmia" harpulle ja orkesterille (1975) sekä pianokonserton (1976).


title: Aleksandr Gauk

text: Aleksandr Vasilevitš Gauk (, 15. elokuuta 1893 – 30. maaliskuuta 1963) oli venäläinen kapellimestari ja säveltäjä. Vuodesta 1930 vuoteen 1934 hän oli Leningradin filharmonisen orkesterin ylikapellimestari. Hänen tunnetuimpia oppilaitaan olivat Jevgeni Svetlanov ja Jevgeni Mravinski.


title: KwaNdebele

text: KwaNdebele oli yksi Etelä-Afrikan alueelle apartheid-järjestelmän aikana perustetuista mustien "kotimaista" eli bantustaneista ja se oli tarkoitettu matabele-heimon kotimaaksi. KwaNdebelen alue koostui yhdeksästätoista valtiolle lunastetuista aikaisemmin valkoisten omistamasta maatilasta. KwaNdebele julistettiin itsehallintoalueeksi vuonna 1981. Sen pääkaupunki oli Siyabuswa mutta se muutettiin vuonna 1986 KwaMhlangaaniksi. KwaNdebele liitettiin takaisin Etelä-Afrikkaan 26. huhtikuuta 1994 ja on nykyisin osa Mpumalangan provinssia.


title: QwaQwa

text: QwaQwa oli yksi Etelä-Afrikan alueelle apartheid-järjestelmän aikana perustetuista mustien kotimaista eli bantustaneista. Sen pinta-ala oli 655 km² ja se sijaitsi Oranjen vapaavaltion provinssin alueella lähellä Lesothon rajaa. QwaQwan pääkaupunkina toimi Phuthaditjhaba. QwaQwa oli määritelty besotho-heimon kotimaaksi ja siellä asui noin 180 000 ihmistä. QwaQwa julistettiin itsehallintoalueeksi 1. marraskuuta 1974 ja sen päällikköministerinä toimi sen olemassaolon ajan Kenneth Mopeli. 27. huhtikuuta 1994 se liitettiin takaisin Etelä-Afrikkaan ja on nykyisin osa Vapaavaltion -provinssia.


title: Pietarin filharmoninen orkesteri

text: Pietarin filharmoninen orkesteri perustettiin vuonna 1882, ja se on Venäjän vanhin sinfoniaorkesteri. Neuvostoliiton aikana orkesteri tunnettiin nimellä Leningradin filharmoninen orkesteri, ja sen johtajana toimi 50 vuoden ajan Jevgeni Mravinski. Ensimmäisen ulkomaanmatkansa orkesteri teki vuonna 1946 Suomeen. Nykyinen ylikapellimestari on Juri Temirkanov. Orkesterin muita tunnettuja kapellimestareita olivat Serge Koussevitzky ja Nikolai Malko.


title: Lykurgos Ateenalainen

text: Lykurgos Ateenalainen (, 396–323 eaa.) oli yksi attikalaisista puhujista. Hän syntyi Ateenassa ja hänen isänsä oli Lykofron, joka kuului ylhäiseen Eteobutadaian sukuun. Häntä ei tule sotkea puolimytologiseen spartalaiseen lainsäätäjään, Lykurgos Spartalaiseen.


title: Lykurgos Ateenalainen

text: Varhaisina vuosinaan Lykurgos opiskeli filosofiaa Platonin Akatemiassa, mutta myöhemmin hänestä tuli Isokrateen oppilas. Hän astui julkiseen elämään melko varhaisessa iässä. Hänet nimitettiin kolme peräkkäistä kertaa viiden vuoden kaudelle julkisista tuloista vastaavaksi taloudenhoitajaksi, ensimmäisen kerran vuonna 337 eaa. Hän onnistui nostamaan julkiset tulot 1200 talenttiin sekä parantamaan kaupungin vaurautta ja turvallisuutta monin tavoin. Tämän vuoksi hän sai hyvän maineen ja kansalaisten luottamuksen. Kun Aleksanteri Suuri vaati vuonna 335 eaa. Lykurgosta antautumaan, kansa kieltäytyi luovuttamasta häntä.


title: Lykurgos Ateenalainen

text: Myöhemmin hänet nimitettiin "fylakên" (φυλακη) virkaan sekä julkisesta kurista vastaavaksi henkilöksi, missä tehtävässä hänet tunnettiin tiukasta kurista ja lainsäädännöstä. Hän mm. kielsi naisia ajamasta sotavaunuilla mysteerimenojen aikana. Kun hänen oma vaimonsa rikkoi lakia, tätä sakotettiin. Hän rakennutti useita rakennuksia kaupunkilaisten hyödyksi ja kaupungin kaunistukseksi. Hän pystytti myös useita patsaita, mm. Aiskhylokselle, Sofokleelle ja Euripideelle, ja määräsi näiden kirjailijoiden teokset kopioitavaksi ja säilytettäväksi julkisiin arkistoihin.


title: Lykurgos Ateenalainen

text: Virheellisesti Plutarkhoksen nimiin laitettu teos "Kymmenen puhujan elämät" on täynnä anekdootteja Lykurgoksesta. Niistä voidaan päätellä, että hän oli aikalaisten mielestä attikalaisen hyveellisyyden ilmentymä ja Demostheneen mittainen aikalainen. Hän esiintyy usein menestyksekkäänä syyttäjänä ateenalaisissa oikeusistuimissa, mutta häntä itseäänkin syytettiin usein, vaikka hän onnistuikin aina lopulta hiljentämään vihollisensa jopa viimeisinä elinpäivinään.


title: Lykurgos Ateenalainen

text: Lykurgos kuoli Dionysioksen teatterissa vuonna 323 eaa. toimiessaan "epistatêksen" (επιστατης) virassa. Häneltä jäi kolme poikaa sekä vaimo Kallisto, jota Menesaikhmos ja Thrasykles vainosivat mutta Hypereides ja Demokles puolustivat. Arkhonina toiminut Anaksikrates määräsi pronssipatsaan pystytettäväksi hänen kunniakseen Kerameikokselle.


title: Lykurgos Ateenalainen

text: Antiikin ajan kirjailijat mainitsevat visitoista Lykurgoksen säilynyttä puhetta, mutta nykyään tunnetaan ainakin kahdenkymmenen otsikot. Näistä on säilynyt ainoastaan kokonainen Leokratesta vastaan pidetty puhe vuodelta 330 eaa. sekä katkelmia muutamista muista. Näin tiedot Lykurgoksen puhujanlahjoista ja hänen käyttämästään tyylistä ovat hyvin epätäydellisiä. Dionysios Halikarnassoslainen ja muut antiikin ajan kriitikot kiinnittivät huomiota hänen puheidensa eettiseen sisältöön, mutta he arvostelivat hänen käyttämiensä metaforien tylyyttä, epätäsmällisyyttä puheen aiheen esittelyssä sekä useita poikkeamia pääasiasta. Hänen tyylinsä on kerrottu olleen ylevää ja suurellista, mutta ei kuitenkaan eleganttia tai viihdyttävää. Hänen teoksiaan on kommentoinut mm. Didymos Aleksandrialainen. Ailios Theon mainitsee kaksi hänen nimiinsä laitettua kirjoitusta, "Helenan ylistys" ja "Eurybatoksen surkuttelu", mutta kyseisen Lykurgoksen täytyy olla joku muu henkilö.


title: Filippos Opuslainen

text: Filippos Opuslainen (300-luku eaa.) oli antiikin kreikkalainen Platonin Akatemiaan kuulunut filosofi, matemaatikko ja tähtitieteilijä. Hän oli kotoisin Opuksesta (Medma), Lokrista, Keski-Kreikasta.


title: Filippos Opuslainen

text: Filippos oli Platonin oppilas ja Eudoksoksen aikalainen. Hän kirjoitti mm. aritmetiikasta ja geometriasta, platonilaisesta tähtitieteestä ja fysiikasta (mm. teos "Epinomis"), auringon ja kuun koosta ja etäisyyksistä, kuunpimennyksistä, ajasta, optiikasta, sateenkaarista sekä meteorologiasta, kuten tuulista ja salamoista.


title: Filippos Opuslainen

text: Filippoksen teoksista on säilynyt ainoastaan katkelmia muiden tekemissä lainauksissa. Häntä ovat lainanneet mm. Eudemos, Stobaios, Vitruvius, Diogenes Laertios, Suidas ja Stefanos Bysanttilainen.


title: Oikeudenmukaisuus

text: Oikeudenmukaisuus tarkoittaa oikeamielisyyttä, sitä mikä vastaa yleistä oikeuskäsitystä. Se voi tarkoittaa niin ihmisen hyvettä kuin sosiaalisen järjestelmän tai teon ominaisuutta. Käsitettä voidaan pohtia filosofisia, moraalisia, oikeudellisia tai teologisia näkökohtia painottaen. Oikeudenmukaisuuden määritteleminen on mahdollista vain hyvin yleisin käsittein, sillä sen tarkat määrittely-yritykset kilpistyvät ankariin vastaväitteisiin.


title: Oikeudenmukaisuus

text: Käsitteet oikeudenmukaisuus, tasa-arvo, ja yhdenvertaisuus liittyvät läheisesti yhteen. Lainsäädäntö heijastaa yhteiskunnan oikeudenmukaisuuskäsitystä, joka kulttuurista riippuen saatetaan tulkita niin yhdenvertaiseksi kuin epätasa-arvoiseksi. Ihminen sinänsä on arvokas, ja yhdenvertainen oikeuksien ja velvollisuuksien suhteen. Kaikissa on jotain yhteistä, jonka vuoksi ihmisiä on kohdeltava oikeudenmukaisesti .


title: Oikeudenmukaisuus

text: Antiikin aikaisista kirjoittajista jo Homeros käyttää sanaa oikeudenmukainen () etiikan ja oikeuden yhteydessä. Platonin teoksessa "Valtio" oikeudenmukaisuus saa melko laajan käsittelyn ihmisen hyveenä ja yhteiskunnan ominaisuutena. Toisaalta se kuuluu neljän perushyveen joukkoon.


title: Oikeudenmukaisuus

text: Aristoteles omistaa käsitteelle kokonaisen kirjan. Hän pitää oikeudenmukaisuutta korkeimpana ja täydellisimpänä hyveenä. Hänen määritelmänsä ovat vaikuttaneet paljon oikeudelliseen ajatteluun. Keskeisin määrittely on ryhmittely jakavaan ja korjaavaan oikeudenmukaisuuteen. Jakavaan ryhmään kuuluvat yhteiskunnan etujen ja muunlaisten osuuksien jako kansalaisille. Korjaavaan oikeudenmukaisuuteen kuuluvat esinevaihtojen ja sopimusten kohtuusperusteet. Aristoteleen yleismääritelmä sisällyttää käsitteeseen lainmukaisuuden ja tasapuolisuuden.


title: Oikeudenmukaisuus

text:
Vanhan ajan ajattelijat Ambrosius (noin 340–397) ja Augustinus (354–430) määrittelevät jumalallisen oikeudenmukaisuuden tasapuolisuudeksi ja anteeksiannoksi. Tuomas Akvinolainen (1225–1274) sisällyttää oikeudenmukaisuuteen (oikeamielisyyteen) kolme osa-aluetta:
Martti Luther (1483–1546) jakaa oikeudenmukaisuuden kahteen lajiin:


title: Oikeudenmukaisuus

text: Uudella ajalla Thomas Hobbes (1588–1679) käsitti oikeudenmukaisuuden radikaalisti uudella tavalla. Hän liitti moraaliset ja oikeudelliset normit oikeudenmukaisuuden osalta institutionaaliseen valtaan, jonka ylimpänä pyrkimyksenä hän piti rauhan säilyttämistä. Muina pyrkimyksinä oli yhtäläiset oikeudet ja sopimusten pitäminen, jonka varassa tehdyn yhteiskuntasopimuksen avulla voitiin määritellä esimerkiksi omistusoikeus.


title: Oikeudenmukaisuus

text: Samuel von Pufendorf (1632–1694) suuntaa käsitteen kohti oikeutta. Hänestä oikeustiede tutkii tekojen oikeudenmukaisuutta, ei niinkään henkilöiden oikeudenmukaisuutta. John Locken (1632–1704) oikeudenmukaisuuskäsitys on liberalistinen. Hänestä käsite perustuu yhteiskuntaan, jonka tärkein velvoite on suojella yksityistä omistusta.


title: Oikeudenmukaisuus

text: Immanuel Kant (1724–1804) pitää oikeudenmukaisuutta hyveen sijasta yhteiskunnan ominaisuutena, joka mahdollistaa ihmisten välisen oikeudellisen tilan. Tämä vaatii samanarvoisten toimijoiden yhdenvertaista kohtelua. Kantista poiketen Friedrich Hegel (1770–1831) ei koe oikeudenmukaisuuden olevan ristiriidassa valtiollisen oikeuden suhteen, vaan yksityinen ja yleinen yhtyvät, jolloin ne löytävät sopusointuisen oikeustilan.


title: Oikeudenmukaisuus

text: Anarkistista perinnettä edustava Pierre-Joseph Proudhon (1809–1865) etsii oikeudenmukaisuuden aineellista perustaa, jolla kumotaan omaisuuden synnyttämä epätasa-arvo. Sosialistista perinnettä edustavien Karl Marxin (1818–1883) ja Friedrich Engelsin (1820–1895) mukaan aito oikeudenmukaisuus on mahdollista vasta yksityisomistukseen perustuvasta tuotantotavasta irtautumalla.


title: Oikeudenmukaisuus

text: Uuskantilaisia oikeudenmukaisuusteorioita ovat luoneet Rudolf Stammler (1856–1938), Hans Kelsen (1881–1973) ja Gustav Radbruch (1878–1949). Stammler pitää oikeudenmukaisuutta yhteiselämän absoluuttisena harmoniana. Kelsen puolestaan pitää ehdotonta oikeudenmukaisuutta irrationaalisena ajatuksena ja hänestä käsitteen ainoat muodot ovat demokratia, rauha ja vapaus. Radbruch katsoo asiaa kolmelta suunnalta eli oikeudenmukaisuuden, oikeusvarmuuden ja tarkoituksenmukaisuuden kannalta.


title: Oikeudenmukaisuus

text: Kantilaisuus vaikutti Chaïm Perelmanin (1912–1984) 1960-luvulla luomaan käsitykseen, jonka mukaan formaalinen oikeudenmukaisuus on yleistys ajatuksista, että kukin saakoon ansionsa, tarpeidensa ja työnsä mukaan. John Rawls (1921–2002) loi 1970-luvulla ajattelutavan teoksessaan "Oikeudenmukaisuusteoria" (1971), jonka mukaan oikeudenmukaisuuden perusperiaatteena on vapaus sekä yhteiskunnallinen ja taloudellinen tasa-arvo. Hän tähdentää itsenäisten ihmisten kykyä ja mahdollisuutta luoda yhteiskunta.


title: Oikeudenmukaisuus

text: Rawls ja Ronald Dworkin (s. 1931) ovat luoneet liberalismin keskeiset poliittiset oikeudenmukaisuusteoriat. Dworkinin mukaan oikeudenmukaisuuden periaatteita ei valita, vaan ne löydetään käytännön ratkaisutilanteissa, ja ne ovat olemassa ennen ratkaisua. Hänestä periaatteet koskevat ainoastaan yksilöllisiä oikeuksia, eivät yhteisöllisiä tavoitteita.


title: Oikeudenmukaisuus

text: Jürgen Habermas (s. 1929) on keskeinen teoreetikko saksalaisella kielialueella. Hänen lähtökohtanaan on tarkoituksenmukainen ja paras ajateltavissa oleva ajatustenvaihto, sen vapaat ja tasa-arvoiset osallistujat ja vapaa puhetilanne. Näitä arvoja hän pitää yhteiskunnallisena ihanteena ja hän haluaa yleistää ne yhteiskunnan valta- ja taloussuhteita koskevaksi vapaaksi viestinnäksi. Habermasin mukaan oikeudenmukaisuudessa on keskeisintä itsemääräävyys sekä julkinen ja yksityinen itsenäisyys.


title: Oikeudenmukaisuus

text: Oikeudenmukaisuus on yksi rikosoikeuteen liittyvä näkökohta, mutta ratkaisuihin vaikuttavat muutkin kuin oikeudenmukaisuusnäkökohdat. Laajemmin ymmärrettynä se on yksi kontrollipolitiikan tavoitteista, mutta nämä tavoitteet ovat keskenään ristiriitaisia. Oikeudenmukaisuus-käsitteen täsmentämiseen voidaan käyttää useita käsitepareja:


title: Oikeudenmukaisuus

text: Rikosoikeudellinen oikeudenmukaisuus liittyy velvoittaviksi koettuihin suhteellisuus- ja yhdenvertaisuusperiaatteisiin, joita täydentää kohtuuden ja armon käsitteet.


title: Potsdamin julistus

text: Potsdamin julistus eli Potsdamin deklaraatio määritteli liittoutuneiden ehdot Japanin antautumisen hyväksymiselle. Julistuksen antoivat 26. heinäkuuta 1945 Harry S. Truman, Winston Churchill ja Tšiang Kai-šek Potsdamin konferenssin yhteydessä. Potsdamin julistuksen mukaan sodan jatkaminen johtaisi Japanin nopeaan ja syvään tuhoon, ”"prompt and utter destruction".” Japanin pääministeri Suzuki Kantarō ei kuitenkaan vastannut virallisesti julistukseen, koska julistus oli Japanin hallinnon mukaan liian epämääräinen, muun muassa keisarin asema antautumisen jälkeen oli täysin vailla mainintaa. Potsdamin julistukseen kirjatut tavoitteet toimivat osaltaan myöhemmin eräinä Yhdysvaltain Japanin miehityksen päämäärinä.


title: Potsdamin julistus

text: Potsdamin julistuksessa todettiin, että Yhdysvallat, Iso-Britannia ja Kiina tulisivat kaikella voimallaan tuhoamaan sotaisan Japanin.


title: Potsdamin julistus

text: 1. Me, Yhdysvaltain presidentti, Kiinan kansallisen hallituksen presidentti ja Ison-Britannian pääministeri, monien satojen miljoonien kansalaisten edustajina, olemme neuvotelleet ja sopineet, että Japanille annetaan mahdollisuus lopettaa tämä sota.


title: Potsdamin julistus

text: 2. Yhdysvaltain, brittiläisen imperiumin ja Kiinan mahtavat maa-, meri- ja ilmavoimat, jotka ovat lännestä saaneet runsaasti lisävoimia, ovat valmiita iskemään viimeisen iskun Japaniin. Tätä sotilaallista voimaa ylläpitää ja siivittää liittoutuneiden päätös saattaa sota Japania vastaan loppuun kunnes se lopettaa vastustuksen.


title: Potsdamin julistus

text: 3. Saksan hyödyttömän ja mielettömän vastustuksen tulos maailman vapaiden kansojen voimaa vastaan olkoon selkeä esimerkki Japanin kansalaisille. Voima joka nyt suuntautuu Japania vastaan on lukemattomasti vahvempi kuin natseja vastaan suunnattu ja joka tarpeettomasti tuhosi maat, teollisuuden ja saksalaisten ihmisten elämäntavan. Sotavoimiemme kokonaisvoiman käyttäminen, yhdessä päättäväisyytemme kanssa, tarkoittaa väistämätöntä ja täydellistä Japanin sotavoimien tuhoa sekä yhtä vääjäämätöntä japanilaisten kotimaan hävitystä.


title: Potsdamin julistus

text: 4. Japanin on tullut aika päättää haluaako se jatkaa militaristien alaisuudessa, jotka ovat typerillä laskelmoinneillaan saattaneen Japanin keisarikunnan tuhon partaalle vai seurata järjen ääntä.


title: Potsdamin julistus

text: 5. Ehtomme ovat seuraavat. Me emme poikkea niistä. Muita vaihtoehtoja ei ole. Me emme suvaitse viivytystä.


title: Potsdamin julistus

text: 6. Niiden johtajien vaikutusvalta, jotka ovat harhauttaneet ja erehdyttäneet Japanin kansan maailman valloitukseen, täytyy tuhota, koska uusi rauhaan, turvallisuuteen ja oikeudenmukaisuuteen perustuva järjestys ei ole mahdollinen ennen kuin vastuuton militarismi on hävitetty maailmasta.


title: Potsdamin julistus

text: 7. Kunnes sellainen järjestys on saavutettu ja kunnes varmuus Japanin sodankäymisvoiman tuhosta saadaan, ovat liittoutuneet valinneet osan Japanin alueista miehitettäviksi, jotta varmistetaan määriteltyjen tavoitteiden toteutuminen.


title: Potsdamin julistus

text: 8. Kairon julistuksen ehdot tullaan täyttämään ja Japanin suvereenisuus tullaan rajoittamaan Honshun, Hokkaidon, Kyushun ja Shikokun saarille sekä meidän määrittämillemme pienemmille saarille.


title: Potsdamin julistus

text: 9. Japanin sotajoukot, täydellisen aseistariisunnan jälkeen, saavat palata koteihinsa mahdollisuutenaan elää rauhallista ja tuottavaa elämää.


title: Potsdamin julistus

text: 10. Me emme aio, että japanilaisia tultaisiin orjuuttamaan tai Japania valtiona tuhoamaan, mutta oikeus tulee olemaan ankara sotarikollisille, mukaan lukien niille jotka ovat tehneet julmuuksia sotavangeille. Japanin hallinnon tulee poistaa kaikki esteet, jotta demokraattisen tavat palautuisivat ja vahvistuisivat japanilaisten parissa. Puheen-, uskonnon- ja ajattelemisen vapauden sekä perustavanlaatuisten ihmisoikeuksien kunnioituksen täytyy vakiintua.


title: Potsdamin julistus

text: 11. Japanin sallitaan ylläpitää sellaisia teollisuuden aloja, jotka elättävät Japanin taloutta sekä sallivat oikeudenmukaisen sotakorvausten perimisen, mutta ei kuitenkaan sellaisia aloja, jotka mahdollistaisivat Japanin uudelleen aseistautumisen. Edellä mainittuihin tarkoitusperiin liittyen Japani saa hankkia, erotuksena kontrollointiin, raaka-aineita. Aikanaan Japani saa osallistua maailmankauppaan.


title: Potsdamin julistus

text: 12. Liittoutuneiden miehitysjoukot vetäytyvät Japanista heti, kun edellä mainitut tavoitteet on saavutettu sekä Japanissa on vallassa japanilaisten vapaan tahdon valitsema rauhaan suuntautunut ja vastuuntuntoinen hallinto.


title: Potsdamin julistus

text: 13. Me kutsumme Japanin hallintoa ilmoittamaan ehdottoman antautumisen kaikille Japanin sotajoukoille sekä esittämään vakuutensa heidän hyvästä tahdosta rauhan suhteen. Vaihtoehtona on Japanin nopea ja syvä tuho.


title: Hisahito

text: Hisahito, prinssi Akishino (秋篠宮悠仁親王, ひさひとしんのう, "Akishino no miya Hisahito -shinnō", s. 6. syyskuuta 2006) on keisariparin toisen pojan prinssi Akishinon ja tämän vaimon Kikon kolmas lapsi ja ensimmäinen poika. Hisahito on ensimmäinen keisarilliseen perheeseen syntynyt poika sitten vuoden 1965. Hän on nykyisen lain mukaan perimysjärjestyksessä kolmantena Japanin keisarilliselle valtaistuimelle kruununprinssi Naruhiton ja isänsä jälkeen.


title: Realismi

text: Realismi (latinan sanasta "res" ’asia, olio’) voi tarkoittaa seuraavia asioita:


title: Cadaver

text: Cadaver oli norjalainen death metal -yhtye.


title: Cadaver

text:
Anders Odden ja Ole Bjerkebakke perustivat yhtyeen vuonna 1988.
Myöhemmin mukaan tuli myös basisti René Jansen ja 1989 trio julkaisi demon nimeltään "Abnormal Deformity". Demo herätti Carcass-yhtyeen jäsenten Bill Steerin ja Jeff Walkerin huomion, jonka seurauksena yhtye teki levytyssopimuksen Necrosis-yhtiön kanssa.


title: Cadaver

text: Yhtyeen ensimmäinen albumi "Hallucinating Anxiety" julkaistiin 1990 split-albumina Carnage-yhtyeen kanssa.Pian albumin ilmestymisen jälkeen René Jansenin tilalle tuli Eilert Solstad. 1992 yhtye julkaisi toisen albuminsa nimeltään "...In Pains". Erimielisyyksien takia yhtye jäi tauolle vuonna 1993.


title: Cadaver

text: Yhtye vieraili suomessa vuonna 1990 ja soitti kaksi konserttia, joista toisen Bottan legendaarisella Spandau-klubilla. Vastavuoroisesti he järjestivät suomenkonsertit organisoineelle Abhorrencelle soittomahdollisuuden Oslosta.


title: Cadaver

text: Vuonna 1999 yhtyeen toiminnan päätti elvyttää Anders Odden. Hän otti mukaan kolme uutta jäsentä ja alkoi käyttää yhtyeestä nimeä Cadaver Inc. Uudella kokoonpanolla yhtye levytti "Discipline"-albumin, joka julkaistiin helmikuussa 2001.Levyn julkaisua seurasi kiertue yhdessä Morbid Angel- ja Extreme Noise Terror -yhtyeiden kanssa.


title: Cadaver

text: Yhtyeen viimeinen albumi "Necrosis" julkaistiin 2003. Yhtye päätettiin lopettaa vuonna 2004.Studioalbumit


title: Cadaver

text: Livealbumit


title: Cadaver

text: Split-albumit


title: Cadaver

text: Demot


title: Mozillan kirja

text: Mozillan kirja (The Book of Mozilla) on fiktiivinen pyhä kirja. Tyyliltään se vastaa Raamattua. Mozillan kirjan säkeitä on sisällytetty Netscape-selaimeen piilotetuiksi vitseiksi.


title: Mozillan kirja

text: Useimmissa Netscapen ja Mozilla-selaimen versioissa tekstin näkee kirjoittamalla osoitteeksi about:mozilla. Eräissä vanhemmissa Internet Explorerin versioissa sama osoite näyttää tyhjän sinisen sivun (joka on toinen vitsi joka viittaa BSODiin). Firefox-selaimen suomennoksessa teksti on myös käännetty suomeksi.


title: Mozillan kirja

text: Luku- ja jaenumerot viittaavat tärkeisiin päivämääriin Netscapen ja Mozilla-projektin historiassa.


title: Mozillan kirja

text: Tämä säe oli Netscape-selaimen versioissa 1.2–4.x.


title: Mozillan kirja

text: 12:10 viittaa päivään 10. joulukuuta 1994, jolloin Netscape 1.0 julkaistiin. ”Peto” viittaa Netscape-yhtiöön, ja ”Tägien vilkkuminen” viittaa siihen, että epävalidi HTML näkyi vilkkuvana Netscapen sivun lähdekoodinäkymässä. (Joidenkin mielestä tämä viittaa myös siihen, että Netscape keksi kohua herättäneen -tägin.)


title: Mozillan kirja

text: Tämä säe oli Mozilla-selaimen versioissa vuodesta 2000 lähtien.


title: Mozillan kirja

text: 3:31 viittaa päivään 31. maaliskuuta 1998, jolloin Netscape julkaisi Mozilla-selaimen lähdekoodin ja avoimen lähdekoodin Mozilla-projekti sai alkunsa. ”Mammona” viittaa tässä yhteydessä Microsoftiin.


title: Mozillan kirja

text: Tämä säe on ollut kaikissa Mozilla-selaimen versioissa syyskuusta 2003 lähtien, Mozilla Firefoxissa versioon 2.0.x asti.


title: Mozillan kirja

text: 7:15 viittaa päivään 15. heinäkuuta 2003, jolloin America Online sulki Netscape-osastonsa. Mozilla-projekti siirtyi yksityiselle Mozilla-säätiölle. ”Mahtava lintu” ja ”tuli” viittaa Mozilla Firefoxiin, joka oli sen aikaiselta nimeltään ”Firebird” ("tulilintu"), ja ”ukkonen” viittaa Mozilla Thunderbirdiin (”ukkoslintu”).


title: Mozillan kirja

text: Tämä säe on Mozilla Firefox 3.0 beta 3:ssa ja uudemmissa, tammikuusta 2008 alkaen.


title: Mozillan kirja

text: 9.11.2004 Firefox 1.0 julkaistiin. Teksti viittaa siihen, kuinka Firefox on kasvattanut osuuttaan selainmarkkinoista, ja ”Mammonan uneksiminen” siihen, että Microsoft Internet Explorer 6:n ja 7:n julkaisujen välissä kului 5 vuotta. Säe on myös kirjan ”10. painoksesta”, koska Firefox 3:n julkaisua edelsi Mozilla-projektin 10-vuotisjuhla.


title: Mozillan kirja

text: Tämä säe lisättiin koodiin 23. tammikuuta 2013, ja ilmaantui ensimmäisen kerran Firefox 21:ssä.


title: Mozillan kirja

text: ”Mammonan kaksoset” viittaavat tässä Appleen ja Googleen, joiden valta mobiilisovellusmarkkinoilla kasvoi. ”Nopeat liikkeet” viittaavat Firefoxin uuteen ja tehokkaampaan julkaisuaikatauluun, ja ”kasvu vahvemmaksi” ja ”lisääntyminen” viittaa Mozillan uusiin projekteihin, Firefox for Androidiin ja Firefox OS:iin.


title: Mozillan kirja

text: Tämä säe lisättiin koodiin 22. syyskuuta 2017, ja ilmaantui ensimmäisen kerran Firefox 58 Nightly -versiossa ja 57 Beta -versiossa. 11:14 viittaa Firefox 57:n julkaisupäivään, 14. syyskuuta 2017.


title: Mozillan kirja

text: ”Aika ja avaruus” ja ”uusi runko” viittaa uuteen Quantum-selainmoottoriin joka sisältää monia uudistuksia; ”energian virtaus” viittaa Quantum-projektin osana julkaistuun uuteen Flow-sivunladontajärjestelmään. ”Uudet vaatteet” viittaavat myös tässä versiossa julkaistuun uuteen selaimen ulkoasuun. ”Hapettunut metalli” viittaa Mozilla-projektin Rust -ohjelmointikieleen, jolla monet uusista ominaisuuksista toteutettiin.


title: Ayabe

text: Ayabe () on Japanin kaupunki Honshūn saarella Kansain alueella Kioton prefektuurissa. Se sijaitsee sisämaassa prefektuurin pohjoisosan vuoristoalueella Yurajoen varrella. Ayabessa on 33 085 asukasta (vuonna 2017) ja sen pinta-ala on 347,10 neliökilometriä.


title: Ayabe

text: Ayaben keskustaajama sijaitsee laaksossa, jota ympäröivät vuoret pohjoisen, idän ja etelän puolella. Yurajoki laskee kaakosta Tanban ylängöltä laaksoon. Ayaben laakso avautuu kohti länttä laajempaan Fukuchiyaman laaksoon.


title: Ayabe

text: Etäisyydet ovat prefektuurin pääkaupunkiin Kiotoon noin 60 km, Kōbeen noin 80 km ja Japaninmerelle noin 25 km.


title: Ayabe

text: Ayabe sai kaupunkioikeudet seitsemän kunnan kuntaliitoksen myötä vuonna 1950.


title: Ayabe

text: Tunnettu elinkeino alueella on jo vuosisatoja ollut vaatetusteollisuus. Siitä juontuu kaupungin nimikin, jonka alkuosa merkitsee kimonokankaan kudontaa.


title: Ayabe

text: Vaatetusteollisuuden vaikutuksesta alueen naiset ovat tottuneet käymään työssä kodin ulkopuolella. Niinpä alueelle on sijoittunut myös muuta teollisuutta, jossa on tarjolla työpaikkoja naisille. Esimerkkinä mainittakoon Omronin sairaalaelektroniikan kokoonpanotehdas. Nykyisin teollisuuteen tulee työntekijöitä myös muista maista, varsinkin Etelä-Amerikasta ja Filippiineiltä.


title: Ayabe

text: Yurajoen laakso on hedelmällinen, joten kaupunki on kehittynyt myös maatalouden varassa. Siellä toimii maatalouteen erikoistunut ammattikorkeakoulu. Maatalouselinkeinon parissa on nykyisin noin 3 500 taloutta. Tuotteita ovat riisi, vihannekset ja hedelmät.


title: Ayabe

text: Ayaben pohjoisrajalla syrjäisessä laaksossa on pieni Kurotanin kylä, jossa vaalitaan ikivanhaa paperinvalmistustekniikkaa, "Kurotani-washi". Paperi valmistetaan käsityönä huolellisen prosessin kautta laaksossa kasvavan pensaan kuorisäikeistä. Paikan paperinvalmistus on peräisin ajalta, jolloin eräs alakynteen joutunut samuraijoukko piileskeli kyseisessä laaksossa, ja alkoi valmistaa elantonsa hankkimiseksi paperia.


title: Ayabe

text: Kaupungin läheisellä kukkulalla on tähtitorni "Tenmonkan PAO". Koska kaupunki on melko pieni ja ympäröivät vuoret suojaavat, valosaaste on melko vähäistä. Tähtitornissa on 95 cm:n peilikaukoputki.


title: Ayabe

text: Ayaben kaupungin keskustan tuntumassa sijaitsee Ōmoto-uskonnon päätemppeli. Temppelialue on kaupungin kokoon verrattuna suuri. Uskonnollinen liike perustettiin vuonna 1892 ja sillä on oman ilmoituksensa mukaan noin 170 000 kannattajaa eri puolilla. Ōmoto luokitellaan yleensä šintolaisuudesta erkaantuneeksi haaraksi. Sen erikoisuutena on, että liikkeen johdossa on aina ollut nainen.


title: Ayabe

text: Ayaben kautta kulkee JR Nishi-Nihon -yhtiön San’in-päälinja Kiotosta Fukuchiyamaan. Ayabe on risteysasema, josta erkanee Maizuru-linja. Kaupungin alueen muut asemat ovat Yamaga ja Takatsu sekä Maizurun suuntaan Fuchigaki ja Umezako.


title: Ayabe

text: Ayaben kautta kulkee Maizuru–Wakasa-moottoritie Kōben ja Osakan suuntaan. Kyōto-jūkan-moottoritien osuus Ayabesta Miyazuun valmistui vuonna 2003.


title: Johannes Hyrkanos

text: Johannes Hyrkanos (kuoli 104 eaa.) oli Juudean kuningas vuosina 134–104 eaa. Hän kuului makkabien hallitsijasukuun ja hänen isänsä oli Simon Makkabi. Johannes Hyrkanos oli Juudas Makkabin ja Jonatan Makkabin veljenpoika.


title: Johannes Hyrkanos

text: Johanneksesta tuli kuningas ja ylin pappi sen jälkeen kun hänen isänsä murhattiin vuonna 134 eaa. Hänen aikanaan valloitettiin Idumea, jonka asukkaat pakotettiin kääntymään juutalaisuuteen.


title: Johannes Hyrkanos

text: On väitetty että Johanneksen aikana syntyivät farisealaisina ja saddukeuksina tunnetut ryhmät.


title: Länsimaistuminen

text: Länsimaistuminen on prosessi, jossa vakiintuneet yhteiskunnat tulevat länsimaisen kulttuurin vaikutuksen piiriin esimerkiksi teollisuuden, tekniikan, lainsäädännön, politiikan, talouden, elämäntapojen, ruokavalion, kielen, aakkosten, uskonnon ja arvojen kautta.


title: Länsimaistuminen

text: Länsimaistumisen kanssa monelta osin päällekkäinen käsite on modernisaatio.


title: Pitkä marssi

text: Pitkä marssi (perinteiset merkit: 長征, pinyin: Chángzhēng) oli Kiinan kommunistien vetäytyminen taisteluista Kuomintangia vastaan Shaanxiin. Siitä on muodostunut keskeinen osa kiinalaisen kommunismin tarinaa.


title: Pitkä marssi

text: Otto Braunin, Qin Bangxianin ja Zhou Enlain johtamat Jiangxin neuvoston armeijat olivat romahtamassa taisteluissa Tšiang Kai-šekin joukkoja vastaan Jiangxissa lokakuussa 1934. Kommunistit vetäytyivät motista pohjoiseen ja siirtyivät 6 000–9 600 kilometriä Shaanxiin.


title: Pitkä marssi

text: Vuonna 1934 kommunisteilla oli vahva tukikohta Jiangxissa, joka oli teollisuuslaitoksineen kommunistien vahvinta tukialuetta. Tšiang Kai-šekin kansallinen vallankumousarmeija kuitenkin piiritti koko Jiangxin pyrkimyksenään nälkiinnyttää kommunistit. Kommunistien armeija päätti vetäytymisen olevan tuhoa parempi vaihtoehto.


title: Pitkä marssi

text: Pitkän marssin aloitti ensimmäinen divisioona 1934. Toinen ja neljäs jättivät rintaman ja lähtivät marssille 1934 ja 1935. Vuonna 1936 joukot tapasivat Koillis-Shaanxissa sisä-Kiinassa. Kuukausien matkan jälkeen ja Kuomintangin hyökkäysten jälkeen kommunistit kärsivät valtavat menetykset. Ensimmäisen divisioonan matkalle lähteneistä 86 000:sta 7 000 saapui perille.


title: Pitkä marssi

text: Shaanxista kommunistit jatkoivat taistelua viisitoista vuotta, liittoutuivat välillä Kuomintangin kanssa japanilaisia vastaan, ennen kuin lyöty Kuomintang vetäytyi Taiwanin saarelle.


title: Vesa Viitakoski

text: Vesa I. Viitakoski (s. 13. helmikuuta 1971 Lappeenranta) on suomalainen entinen jääkiekkoilija, pelipaikaltaan vasen laitahyökkääjä. SM-liigaurallaan Viitakoski pelasi pitkään Ilveksessä, jossa tuli tunnetuksi Raimo Helmisen pitkäaikaisena ketjukaverina. Pelaajauransa jälkeen Viitakoski on toiminut Ilveksen ja sittemmin HPK:n apuvalmentajana. Hänen nykyinen työnantajansa on Sveitsin NLB-liigassa pelaava EHC Visp. Kaudella 2016–2017 Viitakoski valmensi Turkin alle 17-vuotiaiden maajoukkuetta.


title: Vesa Viitakoski

text: Viitakoski aloitti uransa kotikaupungissaan Lappeenrannassa, SaiPassa. 1990 Viitakoski siirtyi Tapparaan ja sieltä kolmen kauden jälkeen Pohjois-Amerikkaan. NHL-ura Viitakosken numerolla 32 vuonna varanneessa Calgary Flamesissa ei kuitenkaan auennut toivotulla tavalla, vaan hän vietti kolmesta Pohjois-Amerikan-kaudestaan suurimman osan farmijoukkue St. John Flamesissa. Kaudeksi 1996–1997 Viitakoski palasikin Eurooppaan, Elitserienin HV71:een ja seuraavaksi kaudeksi SM-liigaan, Tampereen Ilvekseen. Ilveksessä Viitakoski viihtyi hyvin ja pelasi siellä seuraavat seitsemän kautta. Viitakoski siirtyi Brynäs IF:ään 2004, mutta palasi Ilvekseen kesken kauden 2005–2006. Kaudeksi 2008–2009 hän siirtyi Oulun Kärppiin.


title: Vesa Viitakoski

text: Viitakoski voitti Ilveksessä SM-liigan maalikuninkuuden kaudella 2001–2002, jolloin hän teki 34 maalia. Samana vuonna hän voitti myös herrasmiespelaajan Raimo Kilpiö -palkinnon. Tämän lisäksi hän voitti liigan parhaana tulokkaana Jarmo Wasaman muistopalkinnon vuonna 1990.


title: Vesa Viitakoski

text: Ennen kautta 2009–2010 Viitakoski on pelannut yhteensä 751 SM-liigan runkosarjaottelua ja 72 play-off ottelua. Viitakoskella oli ennen kauden alkua 287 maalia runkosarjassa. Hän oli ennen kautta SM-liigan runkosarjan seitsemänneksi paras maalintekijä ja hän on pelannut yhdeksänneksi eniten runkosarjaotteluita. NHL:ssä Viitakoski pelasi Calgary Flamesin riveissä kolmen kauden mittaan kaikkiaan 23 ottelua, joissa teki kaksi maalia ja antoi neljä syöttöä.


title: Vesa Viitakoski

text: 18. helmikuuta 2010 Pelatussa Kärpät–Tappara-ottelussa Viitakoski ohitti Timo Suden kaikkien aikojen maalipörssissä nousten viidenneksi 296 osumallaan. Viitakoski lopetti uransa kauden 2009–2010 jälkeen.


title: Verkkokauppa.com

text: Verkkokauppa.com on tietotekniikan, viihde-elektroniikan ja kodinkoneiden vähittäismyyjä, jolla on Internetissä olevan verkkokaupan lisäksi neljä myymälää – Helsingin Jätkäsaaressa, Pirkkalassa, Oulun Kaakkurissa ja Raisiossa. Yrityksellä on edustamiensa merkkien lisäksi omia tuotemerkkejä. Verkkokauppa.com Oyj listautui Helsingin pörssin First North -listalle huhtikuussa 2014.


title: Verkkokauppa.com

text: Yrityksen perusti Samuli Seppälä vuonna 1992. Hän toimi sen toimitusjohtajana aina vuoteen 2018 saakka, jolloin hän luopui tehtävästä ja jäi hallituksen jäseneksi. Hänen seuraajansa Panu Porkka aloitti tehtävässä 22. maaliskuuta 2018.Nykyisen Verkkokauppa.comin virallinen nimi oli vuoteen 2008 asti Arctecho Oy. Yhtiö muutti yhtiömuotonsa julkiseksi osakeyhtiöksi 4. joulukuuta 2012. Verkon kautta yhtiö myi tuotteita aluksi vuonna 1997 arctecho.com-sivuston kautta ja vuodesta 1998 alkaen "verkkokauppa.com"-sivuston kautta. Ennen vuotta 1997 yhtiön verkkosivut sijaitsivat "compart.fi/arctecho"-osoitteessa.


title: Verkkokauppa.com

text: Yhtiö on harjoittanut sähköistä kaupankäyntiä aina perustamisestaan 11. maaliskuuta 1992 alkaen. Alun perin yhtiö teki kauppaa BBS-järjestelmänsä kautta ja siirtyi siitä hiljalleen nettikauppaan vuosina 1994–1996. Ensimmäisen domainin (arctecho.com) yhtiö rekisteröi 27. tammikuuta 1997, mutta sitä ennen yhtiöllä oli jo alkeellinen nettikauppa osoitteessa "compart.fi/arctecho". Verkkokauppa.com-domainin yhtiö rekisteröi 4. huhtikuuta 1998.


title: Verkkokauppa.com

text: Verkkokauppa.comin varastomyymälä sijaitsi vuosina 1992–1996 Espoossa Lintuvaarassa, josta yhtiö siirtyi Kutojantielle Kiloon, sitten moottoritien toiselle puolelle Sinikalliontielle Mankkaalle, ja sieltä taas takaisin Kiloon Kutojankulma 2:een. Tämän jälkeen yhtiö toimi kauppakeskus Länsikeskuksessa Olarissa. Olarista Verkkokauppa.com siirtyi Helsingin Ruoholahteen elokuussa 2004.


title: Verkkokauppa.com

text: Kauppakeskus Ruoholahden myymälä avattiin 16. elokuuta 2004, Pirkkalan myymälä avattiin 14. elokuuta 2006 ja Oulun Kaakkurin myymälä 20. marraskuuta 2008. Verkkokauppa.comin Helsingin Ruoholahden myymälä muutti Länsisatamaan, Jätkäsaareen, uusiin toimitiloihin 11. marraskuuta 2011. Jätkäsaareen avattiin 28 000 m²:n myymälä, päävarasto, pysäköintihalli, näköalatasanne ja toimistot.


title: Verkkokauppa.com

text: Verkkokauppa.com listautui Helsingin pörssin First North -osakepörssiin perjantaina 4. huhtikuuta 2014.


title: Verkkokauppa.com

text: Yrityksen iskulause vuosina 1992–2009 oli ”Osta viisaammin. Osta nopeammin”, vuodesta 2010 alkaen ”Todennäköisesti aina halvempi”. Vuonna 1998, ollessaan vielä Arctecho, yrityksen nettisivut mainostivat ”Älä turhaan maksa hienosta myymälästä”.


title: Verkkokauppa.com

text: Verkkokauppa.ee (Arctecho OÜ) Tallinnassa myi suoratoimituksena Suomeen tallennusmedioita ilman yksityisen kopioinnin hyvitysmaksua. Helmikuussa 2010 Verkkokauppa.comin toimitusjohtaja Samuli Seppälä ilmoitti, että Viron toiminnoista luovutaan. CD- ja DVD-medioiden kysyntä oli hiipunut eikä Seppälä nähnyt niiden myynnillä olevan tulevaisuutta. Lokakuussa 2010 Arctecho OÜ tuomittiin Helsingin käräjäoikeudessa vahingonkorvauksiin Suomeen maahantuomistaan tallennusmedioista. Päätöksessä ei oteta kantaa siihen, onko Arctecho velvollinen maksamaan hyvitysmaksua. Teoston kanteen kohta, jossa Verkkokauppa.comia vaadittiin yhteisvastuuseen Arctechon kanssa, hylättiin. Sen sijaan käräjäoikeus katsoi, että Verkkokauppa.comin nykyisin täydellisesti omistaman tytäryhtiön täytyy maksaa vahingonkorvauksia Teostolle. Summa vastaa kahta viidesosaa yrityksen laiminlyömistä hyvitysmaksuista 1.1.2006–31.12.2008. Sekä Verkkokauppa että Teosto valittivat päätöksestä hovioikeuteen.


title: Verkkokauppa.com

text: Verkkokauppa.ax toimi Ahvenanmaalla hyödyntäen saarten asemaa EU:n veroalueen ulkopuolella. Yksinkertaistetusti arvonlisäveroa ei kanneta veroalueen ulkopuolelta Suomeen tuoduista tuotteista, joiden arvo jää alle 45,45 euron (Suomen alv 23 %).


title: Verkkokauppa.com

text: Vuoden 2013 alusta arvonlisäverolakia muutettiin siten, että arvon pitää jäädä alle 20,82 euron, ja siksi arvonlisäveroton myynti Ahvenanmaalta loppui.


title: Verkkokauppa.com

text: Amerikkalaisnuori Calvin Gosz lupasi marraskuussa 2009 vaihtaa nimekseen Verkkokauppa Gosz, myytyään entisen nimensä Verkkokauppa.comille eBayssa 5 000 dollarilla.


title: Verkkokauppa.com

text: Nimikiista Walticin kanssa ratkesi Verkkokauppa.comin hyväksi Korkeimmassa oikeudessa vuonna 2016. Waltic ei saa käyttää tavaramerkkinä nimeä Veneilijanverkkokauppa.com.


title: Malminiitty

text: Malminiitty (ruots. "Malmängen") on Vantaan Tikkurilan suuralueen Simonkylän kaupunginosaan kuuluva lähiö. Se sijaitsee Simonkylän koillisosassa ja Koivukylän eteläpuolella. Alue koostuu pääosin kerros- ja rivitaloasutuksesta. Malminiitty edustaa arkkitehtuuriltaan varhaista lähiörakentamista, jossa alue oli yhtenä esimerkkialueista pääkaupunkiseudulla. Malminiityssä on yli 600 asuntoa, ja asukkaita hieman alle tuhat henkeä. Taloista suuri osa on 1960–70-lukujen taitteessa rakennettuja VVO:n omistamia kerrostaloja, mutta mukaan mahtuu myös VAV:n asuntoja sekä asunto-osakeyhtiöitä. Malminiityn asuinalueen länsipuolella sijaitsee Simonkylän koulu.


title: Malminiitty

text: Malminiityn palveluita ovat muun muassa päiväkoti, hoivakoti ja pubravintola. Lisäksi lähistöllä on apteekki, grilli, ruokakauppa, kioski, Hiekkaharjun koulu, Hiekkaharjun vesitorni ja kukkakauppa.


title: Leipzigin Gewandhaus-orkesteri

text: Leipzigin Gewandhaus-orkesteri on saksalainen orkesteri, jota pidetään mahdollisesti maailman vanhimpana yhä toimivana sinfoniaorkesterina.


title: Leipzigin Gewandhaus-orkesteri

text: Sen konsertit pidettiin ensin yksityistiloissa, mutta vuonna 1781 orkesteri sai salikseen Gewandhausin. Orkesterin kuuluisin johtaja oli säveltäjä Felix Mendelssohn Bartholdy. Vuosina 1895–1922 sitä johti Arthur Nikisch.


title: Leipzigin Gewandhaus-orkesteri

text: Kapellimestari Kurt Masur johti Gewandhaus-orkesteria vuodesta 1970 vuoteen 1996. Itä-Saksan hajoamiseen johtaneiden mielenosoitusten aikana vuonna 1989 Kurt Masur nousi kansallissankarin asemaan sen jälkeen kun hän oli avannut Gewandhausin ovet suojellakseen mielenosoittajia mellakkapoliiseilta.


title: Leipzigin Gewandhaus-orkesteri

text: Vuonna 2008 "Gramophone"-lehti nimesi orkesterin 17. parhaaksi sinfoniaorkesteriksi maailmassa.


title: Ottokar II Přemysl

text: Ottokar II Přemysl (n. 1230 – 26. elokuuta 1278) oli Böömin kuningas 1253–1278. Hän oli kuningas Venceslaus I:n nuorempi poika Přemyslidien sukua ja äitinsä puolelta sukua Hohenstaufeneille. Hänen aikanaan Böömin kuningaskunta oli laajimmillaan ja sisälsi muun muassa nykyiseen Itävaltaan kuuluvista maakunnista suurimman osan.


title: Ottokar II Přemysl

text: Vanhemman veljensä kuoltua 1247 hänestä tuli ainoa perijä. Hän nousi Määrin valtaistuimelle, mutta 1248 myös tyytymättömät Böömin ylimykset tunnustivat hänet herrakseen, jolloin hänen isänsä vangitsi hänet. Vuonna 1251 nuori prinssi varmisti valintansa Itävallan herttuaksi ja vahvistamalla asemiaan naimalla 30 vuotta vanhemman Margareetan (k. 1267), joka oli Itävallan herttua Frederik II:n, viimeisen Babenbergin sukua, sisar ja Saksan kuninkaan Henrik VII:n leski. Joitain vuosia myöhemmin hän hankkiutui rouvasta eroon ja nai vanhan kilpakumppaninsa Unkarin kuninkaan Béla IV:n tyttärentyttären Kunigunden. Hänestä tuli hänen lastensa äiti, mukaan lukien ainoan pojan ja perijän Venceslausin.


title: Ottokar II Přemysl

text: Ennen ja jälkeen valintansa Böömin kuninkaaksi syyskuussa 1253 Ottokar kiisteli Unkarin Bela IV:n kanssa Steiermarkista, joka oli ennen kuulunut Itävaltaan. Vuonna 1254 hän luovutti osan Belalle, mutta kiista jatkui ja heinäkuussa 1260 hän löi unkarilaiset lähellä Kressenbrunnia ja valtasi koko Steiermarkin, nimellisesti herralleen, Saksan kuninkaalle Rikhard Cornwallilaiselle.


title: Ottokar II Přemysl

text: Ottokar johti myös kaksi ristiretkeä preussilaisia pakanoita vastaan ja perusti Königsbergin, joka nimettiin hänen mukaansa.


title: Ottokar II Přemysl

text: Vuonna 1269 hän peri Kärntenin ja osan Krainia, ja lyötyään taas maita myös havittelevat unkarilaiset hän oli keisarikunnan voimakkain ruhtinas. Vuonna 1273 pidettiin keisarinvaali. Ottokar ei suostunut tunnustamaan voittanutta kilpailijaansa Rudolf Habsburgilaista ja vaati paavia tekemään samoin. Vuoden 1274 Reichstagilla Frankfurtissa Rudolf julisti, että kaikki keisarilliset maat, jotka oli valloitettu sitten keisari Fredrik II:n kuoleman oli palautettava keisarin haltuun. Tämä olisi riistänyt Ottokarilta Steiermarkin, Itävallan ja Kärntenin. Kiista saavutti huippunsa 1276 kun Rudolf julisti Ottokarin valtakunnanpannaan ja piiritti Wienin, ja pakotti Ottokarin luovuttamaan kaikki maansa paitsi Böömin ja Määrin. Ottokarin poika Venceslaus naitettiin Rudolfin tyttärelle ja saavutettiin jonkinlainen rauha.


title: Ottokar II Přemysl

text: Kaksi vuotta myöhemmin Ottokar kokosi liittolaisineen armeijan ja pyrki ottamaan takaisin maansa, mutta kuoli Marchfeldin taistelussa Dürnkrutin ja Jedenspeigenin lähellä 26. elokuuta 1278 Rudolfia vastaan.


title: Duke Nukem: Time to Kill

text: Duke Nukem: Time To Kill on PlayStationille vuonna 1998 julkaistu kolmannen persoonan ammuntapeli. Peli ei sisällä radikaaleja muutoksia, vaan on hyvinkin samanlainen juonikuvioltaan kuin edelliset Duke Nukem -pelisarjan julkaisut. Tavoitteena on pelastaa kaikki maailman elossa olevat naiset, sekä tappaa kaikki maapallon vallaneet alienit. Duken ääninäyttelijänä pelissä toimii edelleen Jon St. John. Pelille julkaistiin vuonna 2000 jatko-osa, .


title: Duke Nukem: Time to Kill

text: Pelissä on yksin- ja moninpeli. Moninpelissä pystyy ottelemaan 1vs1 -deathmatch modissa laittamalla tietyn aikarajan päälle. Ajan loppuessa eniten tappanut voittaa. Moninpeliin on myös mahdollisuus laittaa yksinpelissä esiintyneitä "salapaikkoja" (), joista saa erilaisia peliä helpottavia tavaroita tai aseita.


title: Duke Nukem: Time to Kill

text: "Time to Kill" sisältää lukuisia "pääsiäismunia". Pilat parodioivat kuuluisia elokuvia, mm. Evil Dead ja Monty Pythonin hullu maailma, sekä Paluu tulevaisuuteen -trilogiaa. Hyvänä esimerkkinä, Duken löytäessä vanhasta kaivoksesta rappeutuneen auton, joka on "Paluu tulevaisuuteen" -trilogiassa aikakoneena käytetty DeLorean DMC-12 -urheilumalli. Samassa kohdassa Duke kommentoi näkemäänsä sanomalla: ""McFly, anybody home?"", viitaten selkeästi trilogiassa päähahmona seikkailleeseen Marty McFlyhyn.


title: Duke Nukem: Time to Kill

text: Peli alkaa introlla, jossa "Duke Nukem" ajaa moottoripyörällä pitkin Los Angelesin tyhjiä katuja. Hän ajaa "Bootylicious Strip Club" -nimiselle yökerholle. Kesken hauskanpidon, edellisistä Duke Nukem -peleistä tuttu "Pig Cop" -joukkio piirittää yökerhon, jolloin Duke aloittaa tulitaistelun. Videon aikana introkappaleena soi Stabbing Westwardin kappale "The Thing I Hate".


title: Duke Nukem: Time to Kill

text: Alienit ovat tehneet vihamielisen invaasion maapallolle. Duke Nukem aloittaa maailmanpelastusoperation yksin, tavoitteenaan tuhota kaikki alienit ja kansoittaa maa uudelleen pelastamalla maailman kaikki naiset. Pelin ensimmäinen taso on suoraan jatkoa alussa nähtävälle introlle; Duke on strippi-klubin edessä ja alieneita alkaa ilmestyä joka puolelle kaupunkia. Pelissä on mukana myös loppuvastukset.


title: Superhappo

text: Superhappo tarkoittaa sellaista happoa, jonka happamuus on suurempi kuin 100-prosenttisella rikkihapolla. On olemassa vain muutamia yksinkertaisia superhappoja, kuten perkloorihappo, joiden konjugaattiemäs on rikkihapon konjugaattiemästä heikompi. Vahvempia happoja saadaan seostamalla joukkoon jotakin sellaista ainetta, joka on konjugaattiemästä sitovaa.


title: Superhappo

text: Vahvin tunnettu superhappo, fluoriantimonihappo, on 10 kertaa voimakkaampaa kuin 100-prosenttinen rikkihappo. Fluoriantimonihappoa saadaan lisäämällä fluorivetyhappoon HF fluoridi-ionin F sitojaksi antimonipentafluoridia SbF. Antimoni sitoutuu voimakkaasti fluoridi-ioniin, ja tuloksena saatu heksafluoroantimonaatti-ioni SbF ei sido vetyioneja takaisin. Siksi liuoksessa olevien vetyionien tehollinen konsentraatio pääsee nousemaan paljon suuremmaksi kuin missään tavallisessa happoliuoksessa. Tämä sitoo liuoksesta kaiken emäksisen, minkä takia superhappoja käytetään sellaisissa orgaanisissa reaktioissa, joissa on tarpeen saada estetyksi äärimmäisen emäsherkkiä karbokationeja reagoimasta.


title: Superhappo

text: Vahvimmat superhapot kykenevät protonoimaan jopa tyydyttyneitä alkaaneja, minkä vuoksi ne syövyttävät esimerkiksi kynttilänvahaa. Fluoriantimonihappo kykenee syövyttämään lähes kaikkea, ja sitä voidaankin käsitellä vain teflonilla päällystetyillä välineillä.


title: Leipzigin konservatorio

text: Leipzigin konservatorio (saksaksi "Hochschule für Musik und Theater „Felix Mendelssohn Bartholdy“ Leipzig") on Saksan vanhin konservatorio. Sen perusti Felix Mendelssohn Bartholdy vuonna 1843. Opettajakuntaan kuuluivat muiden muassa Mendelssohn itse, Robert Schumann, Ignaz Moscheles, Franz Brendel ja Carl Reinecke.


title: Leipzigin konservatorio

text: Konservatorion suomalaisia oppilaita ovat olleet mm. Filip von Schantz, Ernst Fabritius, Ilmari Krohn, Martin Wegelius, Robert Kajanus, Toivo Kuula ja Aarre Merikanto.


title: Rekisteröity parisuhde

text: Rekisteröity parisuhde on samaa sukupuolta olevan parin mahdollisuus rekisteröidä parisuhteensa ja antaa sille sitä kautta juridinen asema. Rekisteröidyllä parisuhteella on monia samankaltaisuuksia avioliiton kanssa, mutta sillä ei välttämättä kuitenkaan ole samoja juridisia oikeuksia kuin avioliitolla. Joissain maissa on laillistettu samaa sukupuolta olevien avioliitto, jolloin samaa sukupuolta olevia kohdellaan täysin samalla tavalla kuin heteroparejakin.


title: Rekisteröity parisuhde

text: Suomessa on tällä hetkellä voimassa vuosina 2002–2017 solmittuja rekisteröityjä parisuhteita. Vuosina 2002–2017 solmittujen rekisteröityjen parisuhteiden oikeusvaikutukset ovat sellaiset kuin ne olivat parisuhdetta rekisteröitäessä. Käytönnössä erona on nimi ja se, etteivät nämä parit voi adoptoida ulkoisesti tai ottaa yhteistä sukunimeä. Parisuhteet voi muuttaa yhteisellä ilmoituksella avioliitoksi.


title: Rekisteröity parisuhde

text: Maailman ensimmäinen rekisteröity parisuhde solmittiin lokakuussa 1989, kun suhteensa rekisteröi tanskalainen homojen oikeuksia ajanut pariskunta Axel ja Eigil Axgil.


title: Rekisteröity parisuhde

text: Suomessa eduskunta hyväksyi lain rekisteröidystä parisuhteesta 28. syyskuuta 2001 äänin 99–84 ja laki astui voimaan 1. maaliskuuta 2002, josta lähtien samaa sukupuolta olevilla pareilla on ollut mahdollista rekisteröidä parisuhteensa. Suomessa parisuhteensa rekisteröineillä on osittain samat oikeudet kuin aviopareilla, kuten perimisoikeus, mutta ei oikeutta yhteiseen sukunimeen tai ulkoiseen adoptioon.


title: Rekisteröity parisuhde

text: Suomessa eduskunta hyväksyi vuoden 2014 joulukuussa 166 851 kansalaisen allekirjoittaman kansalaisaloitteen avioliittolain muuttamisesta niin, että samaa sukupuolta olevat voisivat jatkossa solmia avioliiton. Avioliittolain muutoksiin liittyi myös se, että laki rekisteröidystä parisuhteesta kumotaan, ja lain aikana rekisteröidyt parisuhteet voidaan muuttaa avioliitoiksi parisuhteen osapuolien yhteisellä ilmoituksella sen jälkeen kun uusi avioliittolaki on voimassa.


title: Rekisteröity parisuhde

text: Vuonna 2017 voimaan tulevan tasa-arvoisen avioliittolain kumoamiseksi aloitettiin keväällä 2015 uusi kansalaisaloite. Aloitteen allekirjoitti 106 195 henkeä. Tämä on yli lain vaatiman 50 000 nimeä, joten aloite eteni eduskunnan käsiteltäväksi. Muun muassa eduskunnan lakivaliokunnan puheenjohtaja Kari Tolvanen esitti epäilynsä siitä, että uusi aloite kumoaisi eduskunnan jo hyväksymän lainmuutoksen. Aloite hylättiinkin selvällä äänierolla.